text: χρηματοπιστωτικές υπηρεσίεςΚάθε συμβαλλόμενο μέρος επιτρέπει στους παρόχους χρηματοπιστωτικών υπηρεσιών του άλλου συμβαλλόμενου μέρους που είναι εγκατεστημένοι στο έδαφός του να παρέχουν κάθε νέα χρηματοπιστωτική υπηρεσία την παροχή της οποίας το συμβαλλόμενο μέρος θα επέτρεπε στους δικούς τους παρόχους χρηματοπιστωτικών υπηρεσιών υπό παρόμοιες συνθήκες, δυνάμει του εθνικού δικαίου του, υπό τον όρο ότι για την καθιέρωση της νέας χρηματοπιστωτικής υπηρεσίας δεν απαιτείται νέος νόμος ή τροποποίηση ισχύοντος νόμου. Ένα συμβαλλόμενο μέρος μπορεί να καθορίζει τη θεσμική και νομική μορφή της παροχής της υπηρεσίας και να απαιτεί έγκριση για την παροχή της υπηρεσίας. Όταν απαιτείται μια τέτοια έγκριση, λαμβάνεται απόφαση εντός εύλογου χρονικού διαστήματος και η έγκριση μπορεί να απορριφθεί μόνο για προληπτικούς λόγους.Άρθρο 7.43Επεξεργασία δεδομένωνΤο αργότερο δύο έτη μετά την έναρξη ισχύος της παρούσας συμφωνίας, και σε καμία περίπτωση μετά την ημερομηνία έναρξης ισχύος παρόμοιων αναλήψεων υποχρεώσεων που προέρχονται από άλλες συμφωνίες οικονομικής ολοκλήρωσης:α) κάθε συμβαλλόμενο μέρος επιτρέπει στους παρόχους χρηματοπιστωτικών υπηρεσιών του άλλου συμβαλλόμενου μέρους που είναι εγκατεστημένοι στο έδαφός του να διαβιβάζουν πληροφορίες υπό ηλεκτρονική ή άλλη μορφή εντός ή εκτός του εδάφους τους, με σκοπό την επεξεργασία των δεδομένων που έχει ζητηθεί στο πλαίσιο των συνήθων εμπορικών πράξεων του εν λόγω παρόχου χρηματοπιστωτικών υπηρεσιών· καιβ) κάθε συμβαλλόμενο μέρος, επαναβεβαιώνοντας τη δέσμευσή του [41] για την προστασία των θεμελιωδών δικαιωμάτων και των ελευθεριών των προσώπων, θεσπίζει επαρκείς διασφαλίσεις για την προστασία της ιδιωτικής ζωής, ιδίως όσον αφορά τη μεταβίβαση προσωπικών δεδομένων.Άρθρο 7.44Ειδικές εξαιρέσεις1. Καμία διάταξη του παρόντος κεφαλαίου δεν θεωρείται ότι αποτρέπει τα συμβαλλόμενα μέρη, συμπεριλαμβανομένων των δημόσιων φορέων τους, να διεξάγουν αποκλειστικά στο έδαφός τους δραστηριότητες που αποτελούν μέρος σχεδίου συνταξιοδότησης του δημοσίου ή θεσμικού συστήματος κοινωνικής ασφάλισης ή να τις παρέχουν στο έδαφός τους, εκτός εάν οι δραστηριότητες αυτές μπορούν να ασκούνται από τους παρόχους χρηματοπιστωτικών υπηρεσιών ανταγωνιστικά με δημόσιους ή ιδιωτικούς φορείς όπως προβλέπεται από τις εσωτερικές διατάξεις του συμβαλλόμενου μέρους.2. Καμία διάταξη της παρούσας συμφωνίας δεν εφαρμόζεται στις δραστηριότητες που διεξάγονται από κεντρική τράπεζα ή νομισματική αρχή ή οποιονδήποτε οργανισμό του δημόσιου τομέα κατά την εφαρμογή νομισματικών ή συναλλαγματικών πολιτικών.3. Καμία διάταξη του παρόντος κεφαλαίου δεν θεωρείται ότι αποτρέπει τα συμβαλλόμενα μέρη, συμπεριλαμβανομένων των δημόσιων φορέων τους, να διεξάγουν ή να παρέχουν κατ’ αποκλειστικότητα στο έδαφός τους δραστηριότητες ή υπηρεσίες για λογαριασμό ή με την εγγύηση ή τη χρήση χρηματοδοτικών πόρων του συμβαλλόμενου μέρους, συμπεριλαμβανομένων των δημόσιων φορέων του, εκτός εάν οι δραστηριότητες αυτές μπορούν να ασκούνται από τους παρόχους χρηματοπιστωτικών υπηρεσιών ανταγωνιστικά με δημόσιους ή ιδιωτικούς φορείς όπως προβλέπεται από τις εσωτερικές διατάξεις του συμβαλλόμενου μέρους.Άρθρο 7.45Επίλυση των διαφορών1. Το κεφάλαιο δεκατέσσερα (Επίλυση των διαφορών) εφαρμόζεται για τη διευθέτηση των διαφορών στον τομέα των χρηματοπιστωτικών υπηρεσιών που προκύπτουν αποκλειστικά στο πλαίσιο του παρόντος κεφαλαίου, εκτός αντίθετων διατάξεων του παρόντος άρθρου.2. Η Επιτροπή Εμπορίου, το αργότερο εντός έξι μηνών από την έναρξη ισχύος της παρούσας συμφωνίας, καταρτίζει κατάλογο 15 ατόμων. Κάθε συμβαλλόμενο μέρος προτείνει πέντε άτομα αντίστοιχα και τα συμβαλλόμενα μέρη επιλέγουν, επίσης, πέντε άτομα που δεν είναι υπήκοοι κανενός από τα συμβαλλόμενα μέρη, τα οποία θα εκτελούν χρέη προέδρου της ειδικής ομάδας διαιτησίας. Τα


text: άτομα αυτά διαθέτουν ειδικές γνώσεις ή πείρα σχετικά με το δίκαιο ή την πρακτική στον τομέα των χρηματοπιστωτικών υπηρεσιών, συμπεριλαμβανομένης ενδεχομένως της ρύθμισης της δραστηριότητας των παρόχων χρηματοπιστωτικών υπηρεσιών, και τηρούν τις διατάξεις του παραρτήματος 14-Γ (Κώδικας Δεοντολογίας για τα μέλη των ειδικών ομάδων διαιτησίας και τους διαμεσολαβητές).3. Όταν η επιλογή των μελών των ειδικών ομάδων διαιτησίας γίνεται με κλήρωση σύμφωνα με το άρθρο 14.5 παράγραφος 3 (σύσταση ομάδας διαιτησίας), το άρθρο 14.9 παράγραφος 3 (εύλογο χρονικό διάστημα για τη συμμόρφωση), το άρθρο 14.10 παράγραφος 3 (επανεξέταση κάθε μέτρου που ελήφθη για τη συμμόρφωση με την απόφαση της ειδικής ομάδας διαιτησίας), το άρθρο 14.11 παράγραφος 4 (προσωρινά μέτρα σε περίπτωση μη συμμόρφωσης), το άρθρο 14.12 παράγραφος 3 (επανεξέταση των μέτρων που ελήφθησαν για τη συμμόρφωση μετά την αναστολή των υποχρεώσεων), τα άρθρα 6.1, 6.3 και 6.4 (αντικατάσταση) του παραρτήματος 14-B (εσωτερικός κανονισμός για τη διαιτησία), η επιλογή πραγματοποιείται μεταξύ των ονομάτων του καταλόγου που έχει καταρτιστεί σύμφωνα με την παράγραφο 2.4. Παρά τις διατάξεις του άρθρου 14.11, όταν μια ειδική ομάδα διαπιστώνει ότι ένα μέτρο δεν συνάδει με την παρούσα συμφωνία και ότι το επίμαχο μέτρο θίγει τον τομέα των χρηματοπιστωτικών υπηρεσιών και οποιονδήποτε άλλον τομέα, το καταγγέλλον μέρος μπορεί να αναστείλει τα οφέλη στον τομέα των χρηματοπιστωτικών υπηρεσιών τα οποία έχουν ισοδύναμο αποτέλεσμα με το αποτέλεσμα του μέτρου στο δικό του τομέα των χρηματοπιστωτικών υπηρεσιών. Όταν το μέτρο αυτό επηρεάζει μόνον έναν τομέα, εκτός του τομέα των χρηματοπιστωτικών υπηρεσιών, το καταγγέλλον μέρος δεν μπορεί να αναστείλει τα οφέλη στον τομέα των χρηματοπιστωτικών υπηρεσιών.Άρθρο 7.46Αναγνώριση1. Ένα συμβαλλόμενο μέρος δύναται να αναγνωρίζει μέτρα προληπτικής εποπτείας του άλλου συμβαλλόμενου μέρους κατά τον καθορισμό των μέσων εφαρμογής των μέτρων που αφορούν τις χρηματοπιστωτικές υπηρεσίες. Η αναγνώριση αυτή, η οποία μπορεί να επιτευχθεί μέσω εναρμόνισης ή με άλλον τρόπο, είναι δυνατόν να βασίζεται σε συμφωνία ή διακανονισμό μεταξύ των συμβαλλόμενων μερών ή μπορεί να χορηγηθεί αυτόνομα.2. Ένα συμβαλλόμενο μέρος, που αποτελεί συμβαλλόμενο μέρος σε συμφωνία ή διακανονισμό με τρίτο συμβαλλόμενο μέρος, όπως αυτά που αναφέρονται στην παράγραφο 1, είτε κατά την έναρξη ισχύος της παρούσας συμφωνίας είτε μεταγενέστερα, παρέχει τη δυνατότητα στο άλλο συμβαλλόμενο μέρος να διαπραγματεύεται την προσχώρησή του στις σχετικές συμφωνίες ή διακανονισμούς ή τη σύναψη παρεμφερών συμφωνιών και διακανονισμών με αυτό, υπό συνθήκες που θα εξασφάλιζαν ισοδύναμες ρυθμίσεις, μηχανισμούς εποπτείας, διαδικασίες εφαρμογής των ρυθμίσεων και, ενδεχομένως, διαδικασίες σχετικές με την ανταλλαγή πληροφοριών μεταξύ των συμβαλλόμενων μερών της συμφωνίας ή του διακανονισμού. Σε περίπτωση που συμβαλλόμενο μέρος πραγματοποιεί την αναγνώριση αυτόνομα, παρέχει επαρκείς ευκαιρίες στο άλλο μέρος να αποδείξει ότι ισχύουν οι σχετικές προϋποθέσεις.Υποτμήμα ΣΤΔιεθνείς υπηρεσίες θαλάσσιων μεταφορώνΆρθρο 7.47Πεδίο εφαρμογής, ορισμοί και αρχές1. Στο παρόν υποτμήμα καθορίζονται οι αρχές που εφαρμόζονται για την απελευθέρωση των διεθνών υπηρεσιών θαλάσσιων μεταφορών δυνάμει των τμημάτων Β έως Δ.2. Για τους σκοπούς του παρόντος υποτμήματος:α) ως διεθνείς θαλάσσιες μεταφορές νοούνται, μεταξύ άλλων, οι μεταφορές από πόρτα σε πόρτα, που είναι η μεταφορά εμπορευμάτων με τη χρησιμοποίηση περισσότερων του ενός τρόπων μεταφοράς, συμπεριλαμβανομένων και των θαλάσσιων μεταφορών, βάσει ενιαίου εγγράφου μεταφοράς και για το σκοπό αυτό περιλαμβάνουν

type: contracts

jurisdiction: EU


text: το δικαίωμα σύναψης απευθείας σύμβασης με τους παρόχους άλλων τρόπων μεταφοράς·β) ως υπηρεσίες χειρισμού θαλάσσιων φορτίων νοούνται οι δραστηριότητες που ασκούνται από επιχειρήσεις στοιβασίας, συμπεριλαμβανομένων των φορέων εκμετάλλευσης τερματικών σταθμών, αλλά μη συμπεριλαμβανομένων των άμεσων δραστηριοτήτων των λιμενεργατών, όταν αυτό το εργατικό δυναμικό οργανώνεται ανεξάρτητα από τις επιχειρήσεις στοιβασίας ή τις επιχειρήσεις εκμετάλλευσης τερματικών σταθμών. Οι δραστηριότητες που καλύπτονται περιλαμβάνουν την οργάνωση και την επίβλεψη των εξής:i) φόρτωση/εκφόρτωση φορτίου προς/από σκάφος·ii) πρόσδεση/απελευθέρωση φορτίου· καιiii) παραλαβή/παράδοση και φύλαξη φορτίων πριν από την αποστολή ή μετά την εκφόρτωση·γ) ως υπηρεσίες εκτελωνισμού (εναλλακτικά "υπηρεσίες εκτελωνιστών") νοούνται οι δραστηριότητες που συνίστανται στη διεκπεραίωση, εξ ονόματος άλλου συμβαλλόμενου μέρους, τελωνειακών διατυπώσεων σχετικά με τις εισαγωγές, εξαγωγές ή μεταφορές φορτίων, ανεξάρτητα από το εάν η εν λόγω υπηρεσία αποτελεί την κύρια δραστηριότητα του παρόχου της υπηρεσίας ή σύνηθες συμπλήρωμα της κύριας δραστηριότητάς του·δ) ως υπηρεσίες σταθμού εμπορευματοκιβωτίων και εναπόθεσης νοούνται οι δραστηριότητες που συνίστανται στην αποθήκευση εμπορευματοκιβωτίων σε λιμενικές περιοχές με σκοπό τη φόρτωση/εκφόρτωση, επισκευή και προετοιμασία τους για αποστολή· καιε) ως υπηρεσίες ναυτιλιακού πρακτορείου νοούνται δραστηριότητες που συνίστανται στην εκπροσώπηση, σε μία δεδομένη γεωγραφική περιοχή, υπό την ιδιότητα του πράκτορα, των επιχειρηματικών συμφερόντων μιας ή περισσότερων ατμοπλοϊκών γραμμών ή ναυτιλιακών εταιρειών, για τους ακόλουθους σκοπούς:i) την εμπορία και την πώληση υπηρεσιών θαλάσσιων μεταφορών και συναφών υπηρεσιών, από τον καθορισμό της τιμής έως την έκδοση τιμολογίου και την έκδοση της φορτωτικής εξ ονόματος των εταιρειών, την αγορά και μεταπώληση των απαραίτητων συναφών υπηρεσιών, την προετοιμασία των σχετικών εγγράφων και την παροχή επιχειρηματικών πληροφοριών· καιii) την εκπροσώπηση των εταιρειών, την οργάνωση του ελλιμενισμού του πλοίου ή ενδεχομένως τη λήψη φορτίων.3. Με βάση τα σημερινά επίπεδα απελευθέρωσης μεταξύ των συμβαλλόμενων μερών όσον αφορά τις διεθνείς θαλάσσιες μεταφορές:α) τα συμβαλλόμενα μέρη εφαρμόζουν αποτελεσματικά την αρχή της άνευ περιορισμών πρόσβασης στις διεθνείς θαλάσσιες μεταφορές και συναλλαγές στο πλαίσιο εμπορικών όρων και χωρίς να εφαρμόζουν διακριτική μεταχείριση· καιβ) κάθε συμβαλλόμενο μέρος παρέχει στα πλοία που που φέρουν τη σημαία του άλλου συμβαλλόμενου μέρους ή τα οποία εκμεταλλεύονται πάροχοι υπηρεσιών του άλλου συμβαλλόμενου μέρους, μεταχείριση όχι λιγότερο ευνοϊκή από αυτή που παρέχει στα δικά του πλοία όσον αφορά, μεταξύ άλλων, την πρόσβαση στους λιμένες, τη χρησιμοποίηση των υποδομών και των βοηθητικών ναυτιλιακών υπηρεσιών των λιμένων, καθώς και τα σχετικά τέλη και επιβαρύνσεις, τις τελωνειακές διευκολύνσεις και τον καθορισμό αγκυροβολίων και εγκαταστάσεων για τη φόρτωση και την εκφόρτωση.4. Κατά την εφαρμογή αυτών των αρχών, τα συμβαλλόμενα μέρη:α) δεν εισάγουν ρήτρες κατανομής φορτίου σε μελλοντικές διμερείς συμφωνίες με τρίτους σχετικά με τις υπηρεσίες θαλάσσιων μεταφορών, συμπεριλαμβανομένου του εμπορίου ξηρού και υγρού χύδην φορτίου και δεν ενεργοποιούν αυτές τις ρήτρες κατανομής φορτίου σε περίπτωση που υπάρχουν σε προηγούμενες διμερείς συμφωνίες· καιβ) κατά την έναρξη ισχύος της παρούσας συμφωνίας, καταργούν και απέχουν από τη θέσπιση τυχόν μονομερών μέτρων και διοικητικών, τεχνικών και άλλων εμποδίων που ενδέχεται να περιορίζουν τον ελεύθερο και θεμιτό ανταγωνισμό ή να αποτελούν συγκεκαλυμμένο περιορισμό ή να εισάγουν διακρίσεις στην ελεύθερη παροχή υπηρεσιών στον τομέα των διεθνών θαλάσσιων μεταφορών.5. Κάθε συμβαλλόμενο μέρος επιτρέπει στους παρόχους υπηρεσιών διεθνών θαλάσσιων μεταφορών του άλλου συμβαλλόμενου μέρους


text: να έχουν εμπορική παρουσία στο έδαφός του υπό όρους εγκατάστασης και λειτουργίας όχι λιγότερο ευνοϊκούς από εκείνους που παρέχει στους δικούς του παρόχους υπηρεσιών ή στους παρόχους οποιουδήποτε τρίτου, ανάλογα με το ποιοι είναι ευνοϊκότεροι, σύμφωνα με τους όρους που αναγράφονται στον κατάλογο των υποχρεώσεών του.6. Κάθε συμβαλλόμενο μέρος καθιστά διαθέσιμες στους παρόχους διεθνών θαλάσσιων μεταφορών του άλλου συμβαλλόμενου μέρους, με εύλογους όρους και περιορισμούς, που δεν εισάγουν διακρίσεις, τις ακόλουθες υπηρεσίες στον λιμένα:α) πλοήγηση·β) ρυμούλκηση και παροχή βοήθειας με ρυμουλκά·γ) εφοδιασμό·δ) προμήθεια καυσίμων και ανεφοδιασμό σε νερό·ε) συλλογή αποβλήτων και διάθεση έρματος·στ) υπηρεσίες λιμενάρχη·ζ) βοηθήματα ναυσιπλοΐας· καιη) υπηρεσίες που είναι απαραίτητες για τη λειτουργία των πλοίων και παρέχονται από παράκτιους σταθμούς, στις οποίες συμπεριλαμβάνονται οι επικοινωνίες, η υδροδότηση και η ηλεκτροδότηση, τα μέσα επείγουσας επισκευής, το αγκυροβόλιο, η θέση πρόσδεσης και συναφείς υπηρεσίες.ΤΜΗΜΑ ΣΤΗλεκτρονικό εμπόριοΆρθρο 7.48Στόχοι και αρχές1. Τα συμβαλλόμενα μέρη, αναγνωρίζοντας τις ευκαιρίες οικονομικής ανάπτυξης και εμπορίου που προσφέρει το ηλεκτρονικό εμπόριο, τη σημασία της αποφυγής των εμποδίων στη χρήση και στην ανάπτυξή του, καθώς και τη δυνατότητα εφαρμογής της συμφωνίας του ΠΟΕ στα μέτρα που επηρεάζουν το ηλεκτρονικό εμπόριο, συμφωνούν να προωθήσουν την ανάπτυξη του ηλεκτρονικού εμπορίου μεταξύ τους, ιδίως μέσω της συνεργασίας στα θέματα που προκύπτουν από το ηλεκτρονικό εμπόριο στο πλαίσιο του παρόντος κεφαλαίου.2. Τα συμβαλλόμενα μέρη συμφωνούν ότι η ανάπτυξη του ηλεκτρονικού εμπορίου πρέπει να είναι πλήρως συμβατή με τα διεθνή πρότυπα προστασίας των δεδομένων ώστε να εξασφαλίζει την εμπιστοσύνη των χρηστών του ηλεκτρονικού εμπορίου.3. Τα συμβαλλόμενα μέρη συμφωνούν να μην επιβάλουν δασμούς στις παραδόσεις με ηλεκτρονικά μέσα [42].Άρθρο 7.49Συνεργασία για κανονιστικά ζητήματα1. Τα συμβαλλόμενα μέρη διατηρούν διάλογο σχετικά με κανονιστικά ζητήματα που απορρέουν από το ηλεκτρονικό εμπόριο, με τον οποίο, μεταξύ άλλων, θα καλύπτονται τα ακόλουθα ζητήματα:α) η αναγνώριση πιστοποιήσεων ηλεκτρονικών υπογραφών που εκδίδονται για το κοινό και η διευκόλυνση των διασυνοριακών υπηρεσιών πιστοποίησης·β) η ευθύνη ενδιάμεσων παρόχων υπηρεσιών όσον αφορά τη μεταβίβαση ή την αποθήκευση πληροφοριών·γ) η μεταχείριση ηλεκτρονικών εμπορικών επικοινωνιών που δεν ζητήθηκαν·δ) η προστασία των καταναλωτών στον τομέα του ηλεκτρονικού εμπορίου·ε) η ανάπτυξη του "εμπορίου χωρίς χαρτιά"· καιστ) κάθε άλλο ζήτημα σχετικό με την ανάπτυξη του ηλεκτρονικού εμπορίου.2. Ο διάλογος μπορεί να περιλαμβάνει την ανταλλαγή πληροφοριών σχετικά με την αντίστοιχη νομοθεσία των συμβαλλόμενων μερών για τα ζητήματα αυτά, καθώς και για την εφαρμογή της εν λόγω νομοθεσίας.ΤΜΗΜΑ ΖΕξαιρέσειςΆρθρο 7.50ΕξαιρέσειςΥπό την προϋπόθεση ότι τα εν λόγω μέτρα δεν εφαρμόζονται κατά τέτοιο τρόπο ώστε να συνιστούν μέσο αυθαίρετης ή αδικαιολόγητης διακριτικής μεταχείρισης μεταξύ χωρών στις οποίες επικρατούν παρόμοιες συνθήκες, ή συγκεκαλυμμένο περιορισμό της εγκατάστασης ή της διασυνοριακής παροχής υπηρεσιών, καμία από τις διατάξεις του παρόντος κεφαλαίου δεν θεωρείται ότι εμποδίζει τα συμβαλλόμενα μέρη να λαμβάνουν ή να επιβάλλουν μέτρα:α) που είναι αναγκαία για την προστασία της δημόσιας ασφάλειας ή της δημόσιας ηθικής ή τη διατήρηση της δημόσιας τάξης [43]·β) που είναι αναγκαία για την προστασία της ζωής ή της υγείας των ανθρώπων, των ζώων ή των φυτών·γ) που αφορούν τη διατήρηση εξαντλήσιμων φυσικών πόρων σε περίπτωση που τα μέτρα αυτά εφαρμόζονται σε συνδυασμό με περιορισμούς για τους εγχώριους επενδυτές ή την εγχώρια


text: παραγωγή ή κατανάλωση υπηρεσιών·δ) που είναι αναγκαία για την προστασία εθνικών θησαυρών με καλλιτεχνική, ιστορική ή αρχαιολογική αξία·ε) που είναι αναγκαία για την εξασφάλιση της συμμόρφωσης προς νόμους και κανονισμούς που δεν αντιβαίνουν στις διατάξεις του παρόντος κεφαλαίου, συμπεριλαμβανομένων αυτών που αναφέρονται:i) στην πρόληψη δόλιων και απατηλών πρακτικών ή στην αντιμετώπιση των επιπτώσεων της πλημμελούς εκτέλεσης συμβάσεων·ii) στην προστασία της ιδιωτικής ζωής των ατόμων, όσον αφορά την επεξεργασία και τη διάδοση προσωπικών στοιχείων, και στην προστασία του εμπιστευτικού χαρακτήρα ατομικών στοιχείων και λογαριασμών·iii) στην ασφάλεια·στ) που προσκρούουν στα άρθρα 7.6 και 7.12, υπό τον όρο ότι η διαφορά στη μεταχείριση αποσκοπεί στην εξασφάλιση της δίκαιης ή αποτελεσματικής [44] επιβολής ή είσπραξης άμεσων φόρων για οικονομικές δραστηριότητες, επενδυτές ή φορείς παροχής υπηρεσιών του άλλου συμβαλλόμενου μέρους.ΚΕΦΑΛΑΙΟ ΟΚΤΩΠΛΗΡΩΜΕΣ ΚΑΙ ΚΙΝΗΣΗ ΚΕΦΑΛΑΙΩΝΆρθρο 8.1Τρέχουσες πληρωμέςΤα συμβαλλόμενα μέρη αναλαμβάνουν την υποχρέωση να μην επιβάλλουν περιορισμούς και να επιτρέπουν όλες οι πληρωμές και οι μεταβιβάσεις στο ισοζύγιο τρεχουσών πληρωμών μεταξύ των κατοίκων των συμβαλλόμενων μερών να πραγματοποιούνται σε ελεύθερα μετατρέψιμο νόμισμα, σύμφωνα με το Καταστατικό του Διεθνούς Νομισματικού Ταμείου.Άρθρο 8.2Κινήσεις κεφαλαίων1. Όσον αφορά τις συναλλαγές επί του χρηματοπιστωτικού λογαριασμού και του λογαριασμού κεφαλαίων του ισοζυγίου πληρωμών, τα συμβαλλόμενα μέρη αναλαμβάνουν την υποχρέωση να μην επιβάλλουν περιορισμούς στην ελεύθερη κυκλοφορία κεφαλαίων που αφορούν άμεσες επενδύσεις οι οποίες πραγματοποιούνται σύμφωνα με τη νομοθεσία της χώρας υποδοχής, επενδύσεις και άλλες συναλλαγές που έχουν απελευθερωθεί σύμφωνα με τις διατάξεις του έβδομου κεφαλαίου (εμπορικές συναλλαγές στον τομέα των υπηρεσιών, της εγκατάστασης και του ηλεκτρονικού εμπορίου), καθώς και στην εκκαθάριση και τον επαναπατρισμό αυτών των επενδυμένων κεφαλαίων και των κερδών που, ενδεχομένως, απορρέουν από αυτές.2. Με την επιφύλαξη άλλων διατάξεων της παρούσας συμφωνίας, τα συμβαλλόμενα μέρη εξασφαλίζουν, για τις συναλλαγές που δεν καλύπτονται από την παράγραφο 1 για το χρηματοπιστωτικό λογαριασμό και το λογαριασμό κεφαλαίων του ισοζυγίου πληρωμών, σύμφωνα με τη νομοθεσία της χώρας υποδοχής, την ελεύθερη κυκλοφορία, από τους επενδυτές του άλλου συμβαλλόμενου μέρους, κεφαλαίων τα οποία, μεταξύ άλλων, αφορούν:α) πιστώσεις που έχουν σχέση με εμπορικές συναλλαγές, συμπεριλαμβανομένης της παροχής υπηρεσιών στις οποίες συμμετέχει κάτοικος ενός από τα συμβαλλόμενα μέρη·β) χρηματοοικονομικά δάνεια και πιστώσεις· ήγ) κεφαλαιουχική συμμετοχή σε νομικό πρόσωπο με σκοπό την ίδρυση ή διατήρηση διαρκών οικονομικών δεσμών.3. Με την επιφύλαξη των λοιπών διατάξεων της παρούσας συμφωνίας, τα συμβαλλόμενα μέρη δεν εισάγουν νέους περιορισμούς στην κυκλοφορία των κεφαλαίων μεταξύ κατοίκων των συμβαλλόμενων μερών και δεν καθιστούν περισσότερο περιοριστικές τις ισχύουσες ρυθμίσεις.4. Τα συμβαλλόμενα μέρη μπορούν να πραγματοποιούν διαβουλεύσεις για να διευκολύνουν περαιτέρω τη μεταξύ τους κυκλοφορία κεφαλαίων ώστε να προωθήσουν τους στόχους της παρούσας συμφωνίας.Άρθρο 8.3ΕξαιρέσειςΥπό την προϋπόθεση ότι τα εν λόγω μέτρα δεν εφαρμόζονται κατά τέτοιο τρόπο ώστε να συνιστούν μέσο αυθαίρετης ή αδικαιολόγητης διακριτικής μεταχείρισης μεταξύ χωρών στις οποίες επικρατούν παρόμοιες συνθήκες, ή συγκεκαλυμμένο περιορισμό της κίνησης κεφαλαίων, καμία από τις διατάξεις του παρόντος κεφαλαίου δεν μπορεί να ερμηνευθεί κατά την έννοια ότι εμποδίζει τα συμβαλλόμενα μέρη να λαμβάνουν ή να επιβάλλουν μέτρα:α) που είναι αναγκαία για την προστασία της δημόσιας ασφάλειας και της δημόσιας ηθικής ή τη διατήρηση της δημόσιας τάξης· ήβ) που είναι αναγκαία για την


text: εξασφάλιση της συμμόρφωσης προς νόμους και κανονισμούς που δεν αντιβαίνουν στις διατάξεις του παρόντος κεφαλαίου, συμπεριλαμβανομένων αυτών που αναφέρονται:i) στην πρόληψη ποινικών αδικημάτων, δόλιων και απατηλών πρακτικών ή στην αντιμετώπιση των επιπτώσεων της πλημμελούς εκτέλεσης συμβάσεων·(πτώχευση, αφερεγγυότητα και προστασία του δικαιώματος των πιστωτών)·ii) σε μέτρα που θεσπίζονται ή διατηρούνται με σκοπό τη διαφύλαξη της ακεραιότητας και της σταθερότητας του χρηματοπιστωτικού συστήματος ενός συμβαλλόμενου μέρους·iii) στην έκδοση, την εμπορία ή τη διαπραγμάτευση τίτλων, συμβολαίων με δικαίωμα προαίρεσης, προθεσμιακών συμβολαίων ή άλλων παράγωγων προϊόντων·iv) στη χρηματοοικονομική πληροφόρηση ή στην τήρηση αρχείων των συναλλαγών, όταν κρίνεται αναγκαίο για συνδρομή των αρχών επιβολής του νόμου ή των χρηματοπιστωτικών ρυθμιστικών αρχών· ήv) στην εξασφάλιση της συμμόρφωσης με εντολές ή δικαστικές αποφάσεις δικαστικών ή διοικητικών διαδικασιών.Άρθρο 8.4Μέτρα διασφάλισης1. Εάν, σε εξαιρετικές περιπτώσεις, οι πληρωμές και οι κινήσεις κεφαλαίων μεταξύ των συμβαλλόμενων μερών προκαλούν ή απειλούν να προκαλέσουν σοβαρά προβλήματα ως προς τη λειτουργία της νομισματικής ή της συναλλαγματικής πολιτικής [45] στην Κορέα ή σε ένα ή περισσότερα κράτη μέλη της Ευρωπαϊκής Ένωσης, τα ενδιαφερόμενα συμβαλλόμενα μέρη μπορούν να λάβουν τα απολύτως απαραίτητα μέτρα διασφάλισης [46] όσον αφορά [47] τις κινήσεις κεφαλαίων για περίοδο που δεν υπερβαίνει τους έξι μήνες [48].2. Η Επιτροπή Εμπορίου ενημερώνεται αμέσως για τη θέσπιση τυχόν μέτρων διασφάλισης και, το ταχύτερο δυνατόν, για το χρονοδιάγραμμα άρσης τους.ΚΕΦΑΛΑΙΟ ΕΝΝΕΑΔΗΜΟΣΙΕΣ ΣΥΜΒΑΣΕΙΣΆρθρο 9.1Γενικές διατάξεις1. Τα συμβαλλόμενα μέρη επαναβεβαιώνουν τα δικαιώματα και υποχρεώσεις τους που απορρέουν από τη Συμφωνία για τις δημόσιες συμβάσεις η οποία περιλαμβάνεται στο παράρτημα 4 της συμφωνίας ΠΟΕ (εφεξής "η ΣΔΣ 1994") και το ενδιαφέρον τους για περαιτέρω επέκταση των ευκαιριών για διμερείς εμπορικές συναλλαγές στην αγορά δημόσιων συμβάσεων κάθε συμβαλλόμενου μέρους.2. Τα συμβαλλόμενα μέρη αναγνωρίζουν το κοινό τους ενδιαφέρον για την προώθηση της διεθνούς απελευθέρωσης των αγορών δημόσιων συμβάσεων στο πλαίσιο του βασισμένου σε κανόνες παγκόσμιου συστήματος εμπορίου. Τα συμβαλλόμενα μέρη εξακολουθούν να συνεργάζονται για την επανεξέταση δυνάμει του άρθρου ΧΧΙV της ΣΔΣ 1994 και σε άλλα κατάλληλα διεθνή φόρουμ.3. Καμία διάταξη του παρόντος κεφαλαίου δεν ερμηνεύεται ως παρέκκλιση από τα δικαιώματα ή τις υποχρεώσεις των συμβαλλόμενων μερών βάσει της ΣΔΣ 1994 ή βάσει συμφωνίας που αντικαθιστά τη ΣΔΣ 1994.4. Για κάθε δημόσια σύμβαση που καλύπτεται από το παρόν κεφάλαιο, τα συμβαλλόμενα μέρη εφαρμόζουν το προσωρινά εγκεκριμένο, αναθεωρημένο κείμενο της ΣΔΣ [49] (εφεξής η "αναθεωρημένη ΣΔΣ"), με τις ακόλουθες εξαιρέσεις:α) τη μεταχείριση μάλλον ευνοούμενου κράτους για εμπορεύματα, υπηρεσίες και παρόχους οποιουδήποτε άλλου συμβαλλόμενου μέρους (στοιχείο 1β) και παράγραφος 2 του άρθρου ΙV της αναθεωρημένης ΣΔΣ)·β) την ειδική και διαφοροποιημένη μεταχείριση για τις αναπτυσσόμενες χώρες (άρθρο V της αναθεωρημένης ΣΔΣ)·γ) τους όρους συμμετοχής (παράγραφος 2 του άρθρου VΙΙΙ της αναθεωρημένης ΣΔΣ) που αντικαθίστανται από τα εξής: "δεν επιβάλλει τον όρο σύμφωνα με τον οποίο, προκειμένου ένας πάροχος ενός συμβαλλόμενου μέρους να συμμετάσχει σε διαγωνισμό ή να του ανατεθεί δημόσια σύμβαση, ο πάροχος αυτός πρέπει προηγουμένως να έχει αναλάβει μία ή περισσότερες δημόσιες συμβάσεις που του ανατέθηκαν από φορέα αρμόδιο για ανάθεση συμβάσεων του άλλου συμβαλλόμενου μέρους, ή σύμφωνα με τον οποίο ο πάροχος πρέπει να διαθέτει προηγούμενη επαγγελματική πείρα στο έδαφος του συγκεκριμένου


text: συμβαλλόμενου μέρους, εκτός εάν η προηγούμενη επαγγελματική πείρα είναι αναγκαία για την εκπλήρωση των απαιτήσεων της δημόσιας σύμβασης"·δ) τα θεσμικά όργανα (άρθρο XXI της αναθεωρημένης ΣΔΣ)· καιε) τις τελικές διατάξεις (άρθρο XXII της αναθεωρημένης ΣΔΣ).5. Για τους σκοπούς της εφαρμογής της αναθεωρημένης ΣΔΣ σύμφωνα με την παράγραφο 4:α) ως "συμφωνία" στην αναθεωρημένη ΣΔΣ νοείται το "κεφάλαιο", με την εξαίρεση ότι ως "χώρες που δεν είναι συμβαλλόμενα μέρη στην παρούσα σύμβαση" νοούνται "μη συμβαλλόμενα μέρη" και ως "συμβαλλόμενο μέρος της συμφωνίας" νοείται "συμβαλλόμενο μέρος"·β) ως "άλλα συμβαλλόμενα μέρη" στην αναθεωρημένη ΣΔΣ νοείται "το άλλο συμβαλλόμενο μέρος"· καιγ) ως "η επιτροπή" στην αναθεωρημένη ΣΔΣ νοείται "η ομάδα εργασίας".Άρθρο 9.2Πεδίο εφαρμογής και κάλυψη1. Η διαδικασία δημόσιων συμβάσεων που καλύπτεται από το παρόν κεφάλαιο αφορά όλες τις διαδικασίες δημόσιων συμβάσεων που καλύπτονται από τα παραρτήματα των συμβαλλόμενων μερών στη ΣΔΣ 1994 και από οποιαδήποτε σημείωση προσαρτάται σε αυτά, συμπεριλαμβανομένων των τροποποιήσεων ή των αντικαταστάσεών τους.2. Για τους σκοπούς της παρούσας συμφωνίας, οι συμβάσεις κατασκευής, εκμετάλλευσης, εξώνησης (εφεξής "οι συμβάσεις τύπου ΒΟΤ" [build-operate-transfer contracts]) και οι παραχωρήσεις δημόσιων έργων, όπως ορίζονται στο παράρτημα 9, υπόκεινται στις διατάξεις του παραρτήματος 9.Άρθρο 9.3Ομάδα εργασίας για τις δημόσιες συμβάσειςΗ ομάδα εργασίας για τις δημόσιες συμβάσεις, που συγκροτείται δυνάμει του άρθρου 15.3.1 (ομάδες εργασίας) συνεδριάζει, σύμφωνα με αμοιβαία συμφωνία ή κατόπιν αιτήματος ενός συμβαλλόμενου μέρους, με σκοπό:α) να εξετάζει θέματα σχετικά με τις δημόσιες συμβάσεις και τις συμβάσεις ΒΟΤ ή τις παραχωρήσεις δημόσιων έργων, τα οποία της παραπέμπει ένα συμβαλλόμενο μέρος·β) να ανταλλάσσει πληροφορίες σχετικά με τις δημόσιες συμβάσεις και τις συμβάσεις ΒΟΤ ή τις παραχωρήσεις δημόσιων έργων σε κάθε συμβαλλόμενο μέρος· καιγ) να συζητά οποιοδήποτε άλλο θέμα συνδέεται με την εφαρμογή του παρόντος κεφαλαίου.ΚΕΦΑΛΑΙΟ ΔΕΚΑΔΙΑΝΟΗΤΙΚΗ ΙΔΙΟΚΤΗΣΙΑΤΜΗΜΑ AΓενικές διατάξειςΆρθρο 10.1ΣτόχοιΟι στόχοι του παρόντος κεφαλαίου είναι:α) η διευκόλυνση της παραγωγής και της εμπορευματοποίησης των καινοτόμων και δημιουργικών προϊόντων στα συμβαλλόμενα μέρη· καιβ) η επίτευξη επαρκούς και αποτελεσματικού επιπέδου προστασίας και η επιβολή των δικαιωμάτων διανοητικής ιδιοκτησίας.Άρθρο 10.2Φύση και έκταση των υποχρεώσεων1. Τα συμβαλλόμενα μέρη εξασφαλίζουν την κατάλληλη και αποτελεσματική εφαρμογή των διεθνών συνθηκών που αφορούν την διανοητική ιδιοκτησία στις οποίες είναι συμβαλλόμενα μέρη, συμπεριλαμβανομένης της συμφωνίας για τις εμπορικές πτυχές των δικαιωμάτων διανοητικής ιδιοκτησίας, η οποία περιλαμβάνεται στο παράρτημα ΙΓ της συμφωνίας ΠΟΕ (εφεξής "συμφωνία TRIPS"). Οι διατάξεις του παρόντος κεφαλαίου συμπληρώνουν και διευκρινίζουν τα δικαιώματα και τις υποχρεώσεις μεταξύ των συμβαλλόμενων μερών βάσει της συμφωνίας TRIPS.2. Για τους σκοπούς της παρούσας συμφωνίας, στα δικαιώματα διανοητικής ιδιοκτησίας περιλαμβάνονται τα εξής:α) δικαιώματα του δημιουργού, συμπεριλαμβανομένων των δικαιωμάτων για προγράμματα υπολογιστών και βάσεις δεδομένων, και των συγγενών δικαιωμάτων·β) δικαιώματα που αφορούν διπλώματα ευρεσιτεχνίας·γ) εμπορικά σήματα·δ) σήματα υπηρεσιών·ε) σχέδια·στ) διατάξεις (τοπογραφίες) ολοκληρωμένων κυκλωμάτων·ζ) γεωγραφικές ενδείξεις·η) φυτικές ποικιλίες· καιθ) προστασία μη αποκαλυφθεισών πληροφοριών.3. Η προστασία της διανοητικής ιδιοκτησίας περιλαμβάνει την προστασία κατά του αθέμιτου ανταγωνισμού, όπως αναφέρεται στο άρθρο 10α της Συνθήκης των Παρισίων για την προστασία της βιομηχανικής ιδιοκτησίας (1967) (εφεξής "η Συνθήκη των Παρισίων").Άρθρο 10.3Μεταφορά τεχνολογίας1. Τα συμβαλλόμενα μέρη συμφωνούν ως προς την ανταλλαγή απόψεων και πληροφοριών για τις πρακτικές και τις πολιτικές τους που επηρεάζουν τη μεταφορά τεχνολογίας, τόσο εντός των


text: αντίστοιχων εδαφών τους όσο και με τρίτες χώρες. Ειδικότερα, περιλαμβάνονται μέτρα για τη διευκόλυνση της ροής πληροφοριών, των επιχειρηματικών κοινοπραξιών, της αδειοδότησης και της υπεργολαβίας. Θα δοθεί ιδιαίτερη προσοχή στις απαιτούμενες προϋποθέσεις για τη δημιουργία κατάλληλου και ευνοϊκού περιβάλλοντος για τη μεταφορά τεχνολογίας στις χώρες υποδοχής, συμπεριλαμβανομένων, μεταξύ άλλων, ζητημάτων όπως η ανάπτυξη του ανθρώπινου δυναμικού και το νομικό πλαίσιο.2. Τα συμβαλλόμενα μέρη λαμβάνουν μέτρα, κατά περίπτωση, για την πρόληψη ή τον έλεγχο των πρακτικών ή των συνθηκών αδειοδότησης που αφορούν δικαιώματα διανοητικής ιδιοκτησίας, οι οποίες ενδέχεται να έχουν αρνητικές συνέπειες στη διεθνή μεταφορά τεχνολογίας και οι οποίες συνεπάγονται κατάχρηση των δικαιωμάτων διανοητικής ιδιοκτησίας από κατόχους δικαιωμάτων.Άρθρο 10.4ΕξάντλησηΤα συμβαλλόμενα μέρη είναι ελεύθερα να καθιερώσουν δικό τους σύστημα για την εξάντληση των δικαιωμάτων διανοητικής ιδιοκτησίας.ΤΜΗΜΑ BΠρότυπα για τα δικαιώματα διανοητικής ιδιοκτησίαςΥποτμήμα ΑΔικαιώματα δημιουργού και συγγενικά δικαιώματαΆρθρο 10.5Χορήγηση προστασίαςΤα συμβαλλόμενα μέρη συμμορφώνονται με τα εξής:α) τα άρθρα 1 έως 22 της διεθνούς σύμβασης για την προστασία των ερμηνευτών ή εκτελεστών καλλιτεχνών, των παραγωγών φωνογραφημάτων και των οργανισμών ραδιοφωνίας και τηλεόρασης (1961) (εφεξής "η σύμβαση της Ρώμης")·β) τα άρθρα 1 έως 18 της σύμβασης της Βέρνης για την προστασία των λογοτεχνικών και καλλιτεχνικών έργων (1971) (εφεξής "η σύμβαση της Βέρνης")·γ) τα άρθρα 1 έως 14 της συνθήκης (1966) (εφεξής "η ΣΔΔΙ") του Παγκόσμιου Οργανισμού Διανοητικής Ιδιοκτησίας (εφεξής "ο ΠΟΔΙ")· καιδ) τα άρθρα 1 έως 23 της συνθήκης του ΠΟΔΙ για τις εκτελέσεις και τα φωνογραφήματα (1996) (εφεξής "η ΣΠΟΔΙ").Άρθρο 10.6Διάρκεια των δικαιωμάτων του δημιουργούΤα συμβαλλόμενα μέρη προβλέπουν ότι, όταν ο χρόνος προστασίας ενός έργου καθορίζεται με βάση τη ζωή κάποιου φυσικού προσώπου, ο χρόνος αυτός δεν είναι μικρότερος από τη διάρκεια της ζωής του δημιουργού και από 70 έτη μετά το θάνατο του δημιουργού.Άρθρο 10.7Ραδιοτηλεοπτικοί οργανισμοί1. Τα δικαιώματα των ραδιοτηλεοπτικών οργανισμών εκπνέουν όχι λιγότερο από 50 έτη μετά την πρώτη μετάδοση μιας εκπομπής, είτε αυτή μεταδίδεται ενσυρμάτως είτε ασυρμάτως, συμπεριλαμβανομένης της καλωδιακής ή δορυφορικής μετάδοσης.2. Κανένα συμβαλλόμενο μέρος δεν μπορεί να επιτρέψει την αναμετάδοση τηλεοπτικών σημάτων (επίγειων, καλωδιακών ή δορυφορικών) στο διαδίκτυο χωρίς την άδεια του δικαιούχου ή των δικαιούχων, εάν υπάρχουν, όσον αφορά το σήμα και το περιεχόμενό του [50].Άρθρο 10.8Συνεργασία για τη συλλογική διαχείριση των δικαιωμάτωνΤα συμβαλλόμενα μέρη καταβάλλουν προσπάθειες για να διευκολύνουν την καθιέρωση ρυθμίσεων μεταξύ των αντίστοιχων εταιρειών τους συλλογικής διαχείρισης με σκοπό την αμοιβαία εξασφάλιση της ευκολότερης πρόσβασης και χορήγησης αδειών για τη χρήση του περιεχομένου μεταξύ των συμβαλλόμενων μερών, καθώς επίσης και την εξασφάλιση της αμοιβαίας μεταβίβασης των δικαιωμάτων εκμετάλλευσης για τη χρήση των έργων ή άλλων αντικειμένων των συμβαλλόμενων μερών που προστατεύονται από δικαιώματα διανοητικής ιδιοκτησίας. Τα συμβαλλόμενα μέρη καταβάλλουν προσπάθειες για να επιτύχουν υψηλό επίπεδο εξορθολογισμού και να βελτιώσουν τη διαφάνεια όσον αφορά την εκτέλεση των καθηκόντων των αντίστοιχων εταιρειών τους συλλογικής διαχείρισης.Άρθρο 10.9Ραδιοτηλεοπτικές εκπομπές και παρουσίαση στο κοινό1. Για τους σκοπούς του παρόντος άρθρου:α) ως ραδιοτηλεοπτική εκπομπή νοείται η μετάδοση ήχων ή εικόνων και ήχων ή των παραστάσεών τους με ασύρματα μέσα με σκοπό τη λήψη τους από το κοινό· η μετάδοση μέσω δορυφόρου αποτελεί επίσης "ραδιοτηλεοπτική εκπομπή"· η μετάδοση κρυπτογραφημένων σημάτων αποτελεί ραδιοτηλεοπτική


text: εκπομπή, εφόσον τα μέσα για την αποκρυπτογράφησή τους παρέχονται στο κοινό από το ραδιοτηλεοπτικό οργανισμό ή με τη συναίνεσή του· καιβ) ως παρουσίαση στο κοινό νοείται η μετάδοση στο κοινό με κάθε μέσο, εκτός από τη ραδιοτηλεοπτική εκπομπή, των ήχων μιας εκτέλεσης ή των ήχων ή των αναπαραστάσεων ήχων που έχουν ενσωματωθεί σε φωνογράφημα. Για τους σκοπούς της παραγράφου 5, η "παρουσίαση στο κοινό" περιλαμβάνει την παροχή της δυνατότητας ακοής από το κοινό των ήχων ή των παραστάσεών τους που έχουν ενσωματωθεί σε φωνογράφημα.2. Τα συμβαλλόμενα μέρη προβλέπουν για τους καλλιτέχνες ερμηνευτές ή εκτελεστές το αποκλειστικό δικαίωμα να επιτρέπουν ή να απαγορεύουν την ασύρματη ραδιοτηλεοπτική μετάδοση και την παρουσίαση στο κοινό των εκτελέσεών τους, εκτός από τις περιπτώσεις κατά τις οποίες η εκτέλεση αποτελεί ήδη μέρος ραδιοτηλεοπτικής εκπομπής ή γίνεται από εγγραφή.3. Τα συμβαλλόμενα μέρη παρέχουν στους ερμηνευτές ή εκτελεστές καλλιτέχνες και στους παραγωγούς φωνογραφημάτων το δικαίωμα ενιαίας και εύλογης αμοιβής για τη χρήση των φωνογραφημάτων τους που δημοσιεύονται για εμπορικούς σκοπούς ή αναπαραγωγής των εν λόγω φωνογραφημάτων, για ραδιοτηλεοπτική ασύρματη μετάδοση ή για οποιαδήποτε παρουσίαση στο κοινό.4. Τα συμβαλλόμενα μέρη ορίζουν στις εθνικές νομοθεσίες τους ότι η ενιαία και εύλογη αμοιβή ζητείται από το χρήστη εκ μέρους των ερμηνευτών ή εκτελεστών καλλιτεχνών ή εκ μέρους των παραγωγών φωνογραφημάτων ή και από τους δύο. Τα συμβαλλόμενα μέρη μπορούν να θεσπίσουν εθνικές νομοθετικές διατάξεις οι οποίες, ελλείψει συμφωνίας μεταξύ των ερμηνευτών ή εκτελεστών καλλιτεχνών και των παραγωγών φωνογραφημάτων, προβλέπουν τους όρους σύμφωνα με τους οποίους η ενιαία και εύλογη αμοιβή κατανέμεται μεταξύ των ερμηνευτών ή εκτελεστών καλλιτεχνών και των παραγωγών φωνογραφημάτων.5. Τα συμβαλλόμενα μέρη παρέχουν στους ραδιοτηλεοπτικούς οργανισμούς το αποκλειστικό δικαίωμα να επιτρέπουν ή να απαγορεύουν:α) τη ραδιοτηλεοπτική αναμετάδοση των εκπομπών τους·β) την εγγραφή των εκπομπών τους· καιγ) την παρουσίαση στο κοινό των τηλεοπτικών εκπομπών τους, εάν η παρουσίαση αυτή γίνεται σε μέρη όπου η είσοδος επιτρέπεται στο κοινό έναντι καταβολής αντιτίμου. Οι συνθήκες άσκησης του δικαιώματος αυτού ρυθμίζονται από την εθνική νομοθεσία του κράτους στο οποίο ζητείται η προστασία του δικαιώματος.Άρθρο 10.10Δικαίωμα παρακολούθησης των δημιουργών έργων τέχνηςΤα συμβαλλόμενα μέρη συμφωνούν να ανταλλάσσουν απόψεις και πληροφορίες σχετικά με τις πρακτικές και τις πολιτικές όσον αφορά το δικαίωμα παρακολούθησης των δημιουργών. Εντός δύο ετών από την έναρξη ισχύος της παρούσας συμφωνίας, τα συμβαλλόμενα μέρη αρχίζουν διαβουλεύσεις με σκοπό να επανεξετάσουν κατά πόσον επιδιώκεται και κατά πόσον είναι εφικτή η καθιέρωση δικαιώματος παρακολούθησης των δημιουργών έργων τέχνης στην Κορέα.Άρθρο 10.11Περιορισμοί και εξαιρέσειςΤα συμβαλλόμενα μέρη μπορούν να θεσπίζουν στην εθνική τους νομοθεσία περιορισμούς ή εξαιρέσεις στα δικαιώματα που παρέχουν στους δικαιούχους οι οποίοι αναφέρονται στα άρθρα 10.5 έως 10.10 σε ορισμένες ειδικές περιπτώσεις, υπό την προϋπόθεση ότι δεν παρακωλύεται η κανονική εκμετάλλευση του έργου και δεν βλάπτονται σε υπερβολικό βαθμό τα νόμιμα συμφέροντα των δικαιούχων.Άρθρο 10.12Προστασία τεχνολογικών μέτρων1. Τα συμβαλλόμενα μέρη παρέχουν κατάλληλη έννομη προστασία κατά της εξουδετέρωσης κάθε αποτελεσματικού τεχνολογικού μέτρου την οποία πραγματοποιεί κάποιος εν γνώσει του ή έχοντας βάσιμους λόγους που του επιτρέπουν να γνωρίζει ότι επιδιώκει αυτό το σκοπό.2. Κάθε συμβαλλόμενο μέρος παρέχει κατάλληλη έννομη προστασία κατά της κατασκευής, εισαγωγής,


text: διανομής, πώλησης, εκμίσθωσης, διαφήμισης για πώληση ή εκμίσθωση, ή κατοχής για εμπορικούς σκοπούς, συσκευών, προϊόντων, συστατικών στοιχείων ή παροχής υπηρεσιών οι οποίες:α) αποτελούν αντικείμενο προώθησης, διαφήμισης ή εμπορίας, με σκοπό την εξουδετέρωση της προστασίας·β) πέρα από την εξουδετέρωση της προστασίας, έχουν εμπορικό σκοπό ή χρήση περιορισμένης σημασίας· ήγ) έχουν πρωτίστως σχεδιαστεί, παραχθεί, προσαρμοστεί ή πραγματοποιηθεί για να επιτρέψουν ή να διευκολύνουν την εξουδετέρωση της προστασίαςοποιωνδήποτε αποτελεσματικών τεχνολογικών μέτρων.3. Για τους σκοπούς της παρούσας συμφωνίας, ως τεχνολογικό μέτρο νοείται κάθε τεχνολογία, μηχανισμός ή συστατικό στοιχείο που, με τον συνήθη τρόπο λειτουργίας του, αποσκοπεί στο να εμποδίσει ή να περιορίσει πράξεις, σε σχέση με έργα ή άλλα προστατευόμενα αντικείμενα, μη επιτρεπόμενες από το δικαιούχο οποιουδήποτε δικαιώματος διανοητικής ιδιοκτησίας ή συγγενικού δικαιώματος, όπως ορίζεται από την εθνική νομοθεσία κάθε συμβαλλόμενου μέρους. Τα τεχνολογικά μέτρα θεωρούνται αποτελεσματικά όταν η χρήση του προστατευόμενου έργου ή άλλου προστατευόμενου αντικειμένου ελέγχεται από τους δικαιούχους μέσω της εφαρμογής διαδικασίας ελέγχου της πρόσβασης ή προστασίας, όπως κρυπτογράφησης, διατάραξης της μετάδοσης ή άλλης μετατροπής του έργου ή άλλου προστατευομένου αντικειμένου, ή προστατευτικού μηχανισμού ελέγχου της αντιγραφής, ο οποίος επιτυγχάνει το στόχο της προστασίας.4. Τα συμβαλλόμενα μέρη μπορούν να προβλέπουν εξαιρέσεις και περιορισμούς ως προς τα μέτρα εφαρμογής των παραγράφων 1 και 2 σύμφωνα με την εθνική τους νομοθεσία και τις σχετικές διεθνείς συμφωνίες που αναφέρονται στο άρθρο 10.5.Άρθρο 10.13Ενημέρωση για το καθεστώς των δικαιωμάτων1. Τα συμβαλλόμενα μέρη παρέχουν την κατάλληλη έννομη προστασία έναντι κάθε προσώπου που εν γνώσει του προβαίνει άνευ αδείας σε οποιαδήποτε από τις ακόλουθες ενέργειες:α) αφαίρεση ή αλλοίωση οποιασδήποτε πληροφορίας με ηλεκτρονική μορφή σχετικά με το καθεστώς των δικαιωμάτων· ήβ) διανομή, εισαγωγή προς διανομή, ραδιοτηλεοπτική μετάδοση, παρουσίαση στο κοινό ή διάθεση στο κοινό έργων ή άλλου αντικειμένου προστατευομένων δυνάμει της παρούσας συμφωνίας, από το οποίο έχουν αφαιρεθεί ή αλλοιωθεί άνευ αδείας οι πληροφορίες ηλεκτρονικής μορφής σχετικά με το καθεστώς των δικαιωμάτων,εάν το πρόσωπο αυτό γνωρίζει ή έχει βάσιμο λόγο να γνωρίζει ότι με την ενέργεια αυτή προτρέπει, επιτρέπει, διευκολύνει ή συγκαλύπτει την παραβίαση δικαιώματος του δημιουργού ή άλλων συγγενικών δικαιωμάτων, όπως προβλέπονται από την εθνική νομοθεσία του σχετικού συμβαλλόμενου μέρους.2. Για τους σκοπούς της παρούσας συμφωνίας, ως πληροφορία για το καθεστώς των δικαιωμάτων νοείται κάθε παρεχόμενη από το δικαιούχο πληροφορία η οποία επιτρέπει την αναγνώριση του έργου ή άλλου προστατευόμενου αντικειμένου που αναφέρεται στην παρούσα συμφωνία, του δημιουργού ή οποιουδήποτε άλλου δικαιούχου, ή πληροφορίες σχετικές με τους όρους και τις προϋποθέσεις χρήσης του έργου ή άλλου προστατευόμενου αντικειμένου, καθώς και κάθε αριθμός ή κωδικός που αντιπροσωπεύει τις πληροφορίες αυτές.3. Η παράγραφος 2 εφαρμόζεται εφόσον οποιαδήποτε από τις πληροφορίες αυτές συνοδεύει αντιγραφή ή εμφανίζεται σε συνδυασμό με την παρουσίαση στο κοινό ενός έργου ή άλλου προστατευόμενου υλικού που αναφέρεται στην παρούσα συμφωνία.Άρθρο 10.14Μεταβατική διάταξηΗ Κορέα θα εφαρμόσει πλήρως τις υποχρεώσεις των άρθρων 10.6 και 10.7 εντός δύο ετών από την ημερομηνία έναρξης ισχύος της παρούσας συμφωνίας.Υποτμήμα ΒΕμπορικά σήματαΆρθρο 10.15Διαδικασία καταχώρισηςΗ Ευρωπαϊκή Ένωση και η Κορέα προβλέπουν ένα σύστημα καταχώρισης των εμπορικών σημάτων, στο πλαίσιο του οποίου οι λόγοι άρνησης καταχώρισης ενός εμπορικού σήματος κοινοποιούνται γραπτώς και είναι δυνατόν


text: να παρέχονται σε ηλεκτρονική μορφή στον αιτούντα, ο οποίος έχει την ευκαιρία να αμφισβητήσει την άρνηση και να προσφύγει δικαστικά κατά της τελικής άρνησης. Η Ευρωπαϊκή Ένωση και η Κορέα προβλέπουν, επίσης, τη δυνατότητα των ενδιαφερομένων να αντιτάσσονται στις αιτήσεις για εμπορικά σήματα. Η Ευρωπαϊκή Ένωση και η Κορέα παρέχουν στο κοινό πρόσβαση σε μια ηλεκτρονική βάση δεδομένων που περιλαμβάνει τις αιτήσεις και τις καταχωρίσεις των εμπορικών σημάτων.Άρθρο 10.16Διεθνείς συμφωνίεςΗ Ευρωπαϊκή Ένωση και η Κορέα τηρούν τη συνθήκη για το δίκαιο των σημάτων (1994) και καταβάλλουν κάθε δυνατή προσπάθεια για να συμμορφώνονται με τη συνθήκη της Σιγκαπούρης για το δίκαιο των σημάτων (2006).Άρθρο 10.17Εξαιρέσεις από τα δικαιώματα που απορρέουν από εμπορικό σήμαΤα συμβαλλόμενα μέρη προβλέπουν τη θεμιτή χρήση περιγραφικών όρων ως περιορισμένης έκτασης εξαίρεσης από τα δικαιώματα που απορρέουν από ένα εμπορικό σήμα, και μπορούν να προβλέπουν άλλες περιορισμένης έκτασης εξαιρέσεις υπό την προϋπόθεση ότι οι θεσπιζόμενες εξαιρέσεις δεν αντιβαίνουν στα νόμιμα συμφέροντα του προσώπου στο οποίο ανήκει το εμπορικό σήμα και των τρίτων ενδιαφερομένων.Υποτμήμα ΓΓεωγραφικες ενδειξεις [51], [52]Άρθρο 10.18Αναγνώριση γεωγραφικών ενδείξεων για γεωργικά προϊόντα, τρόφιμα και οίνους1. Κατόπιν εξέτασης του νόμου για τον έλεγχο της ποιότητας των γεωργικών προϊόντων, και των κανόνων εφαρμογής του, όσον αφορά την καταχώριση, τον έλεγχο και την προστασία των γεωγραφικών ενδείξεων των γεωργικών προϊόντων και των τροφίμων στην Κορέα, η Ευρωπαϊκή Ένωση κατέληξε στο συμπέρασμα ότι η εν λόγω νομοθεσία πληροί τα στοιχεία που αναφέρονται στην παράγραφο 6.2. Κατόπιν εξέτασης του κανονισμού (ΕΚ) αριθ. 510/2006 του Συμβουλίου, και των κανόνων εφαρμογής του, για την καταχώριση, τον έλεγχο και την προστασία των γεωγραφικών ενδείξεων των γεωργικών προϊόντων και των τροφίμων στην Ευρωπαϊκή Ένωση και του κανονισμού (ΕΚ) αριθ. 1234/2007 του Συμβουλίου για την κοινή οργάνωση των αγορών στον τομέα του οίνου, η Κορέα κατέληξε στο συμπέρασμα ότι η εν λόγω νομοθεσία πληροί τα στοιχεία που αναφέρονται στην παράγραφο 6.3. Κατόπιν εξέτασης μιας περίληψης των προδιαγραφών για τα γεωργικά προϊόντα και τα τρόφιμα που αντιστοιχούν στις γεωγραφικές ενδείξεις της Κορέας και περιλαμβάνονται στο παράρτημα 10-Α, οι οποίες έχουν καταχωριστεί από την Κορέα δυνάμει της νομοθεσίας που αναφέρεται στην παράγραφο 1, η Ευρωπαϊκή Ένωση αναλαμβάνει την υποχρέωση να προστατεύει τις γεωγραφικές ενδείξεις της Κορέας που περιλαμβάνονται στο παράρτημα 10-Α σύμφωνα με το επίπεδο προστασίας το οποίο αναφέρεται στο παρόν κεφάλαιο.4. Κατόπιν εξέτασης μιας περίληψης των προδιαγραφών για τα γεωργικά προϊόντα και τα τρόφιμα που αντιστοιχούν στις γεωγραφικές ενδείξεις της Ευρωπαϊκής Ένωσης και περιλαμβάνονται στο παράρτημα 10-Α, οι οποίες έχουν καταχωριστεί από την Ευρωπαϊκή Ένωση δυνάμει της νομοθεσίας που αναφέρεται στην παράγραφο 2, η Κορέα αναλαμβάνει την υποχρέωση να προστατεύει τις γεωγραφικές ενδείξεις της Ευρωπαϊκής Ένωσης που περιλαμβάνονται στο παράρτημα 10-Α σύμφωνα με το επίπεδο προστασίας το οποίο αναφέρεται στο παρόν κεφάλαιο.5. Η παράγραφος 3 εφαρμόζεται για τις γεωγραφικές ενδείξεις των οίνων αναφορικά με τις γεωγραφικές ενδείξεις που προστέθηκαν δυνάμει του άρθρου 10.24.6. Η Ευρωπαϊκή Ένωση και η Κορέα συμφωνούν ότι τα στοιχεία για την καταχώριση και τον έλεγχο των γεωγραφικών ενδείξεων που αναφέρονται στις παραγράφους 1 και 2 είναι τα εξής:α) ένα μητρώο στο οποίο περιλαμβάνονται οι


text: γεωγραφικές ενδείξεις που προστατεύονται στα αντίστοιχα εδάφη τους·β) μια διοικητική διαδικασία με την οποία επαληθεύεται ότι οι γεωγραφικές ενδείξεις δηλώνουν ότι ένα προϊόν κατάγεται από το έδαφος, περιοχή ή τοποθεσία ενός συμβαλλόμενου μέρους, εφόσον μια δεδομένη ποιότητα, φήμη ή άλλο χαρακτηριστικό του προϊόντος μπορεί να αποδοθεί κατά κύριο λόγο στη γεωγραφική του καταγωγή·γ) μια απαίτηση βάσει της οποίας μια καταχωρισμένη ονομασία αντιστοιχεί σε ένα συγκεκριμένο προϊόν ή προϊόντα, για τα οποία υπάρχει προδιαγραφή του προϊόντος η οποία μπορεί να τροποποιηθεί μόνο μέσω κατάλληλης διοικητικής διαδικασίας·δ) διατάξεις για τον έλεγχο, που εφαρμόζονται για την παραγωγή·ε) νομικές διατάξεις που ορίζουν ότι μια καταχωρισμένη ονομασία μπορεί να χρησιμοποιείται από κάθε εμπορευόμενο που διαθέτει στο εμπόριο το γεωργικό προϊόν ή το τρόφιμο το οποίο είναι σύμφωνο με την αντίστοιχη προδιαγραφή· καιστ) διαδικασία ένστασης που επιτρέπει τη συνεκτίμηση των νόμιμων συμφερόντων των προηγούμενων χρηστών των ονομασιών, είτε οι εν λόγω ονομασίες προστατεύονται ως μορφή διανοητικής ιδιοκτησίας είτε όχι.Άρθρο 10.19Αναγνώριση ειδικών γεωγραφικών ενδείξεων για τους οίνους [53], τους αρωματισμένους οίνους [54] και τα αλκοολούχα ποτά [55]1. Στην Κορέα, οι γεωγραφικές ενδείξεις της Ευρωπαϊκής Ένωσης που περιλαμβάνονται στο παράρτημα 10-Β προστατεύονται για τα προϊόντα τα οποία χρησιμοποιούν τις εν λόγω γεωγραφικές ενδείξεις σύμφωνα με τη σχετική νομοθεσία της Ευρωπαϊκής Ένωσης για τις γεωγραφικές ενδείξεις.2. Στην Ευρωπαϊκή Ένωση, οι γεωγραφικές ενδείξεις της Κορέας που περιλαμβάνονται στο παράρτημα 10-Β προστατεύονται για τα προϊόντα τα οποία χρησιμοποιούν τις εν λόγω γεωγραφικές ενδείξεις σύμφωνα με τη σχετική νομοθεσία της Κορέας για τις γεωγραφικές ενδείξεις.Άρθρο 10.20Δικαίωμα χρήσηςΜια ονομασία που προστατεύεται δυνάμει του παρόντος υποτμήματος μπορεί να χρησιμοποιείται από κάθε εμπορευόμενο που διαθέτει στο εμπόριο γεωργικά προϊόντα, τρόφιμα, οίνους, αρωματισμένους οίνους ή αλκοολούχα ποτά τα οποία είναι σύμφωνα με τις αντίστοιχες προδιαγραφές.Άρθρο 10.21Έκταση της προστασίας1. Οι γεωγραφικές ενδείξεις που αναφέρονται στα άρθρα 10.18 και 10.19 προστατεύονται έναντι των εξής:α) της χρήσης οποιουδήποτε μέσου για την περιγραφή ή την παρουσίαση ενός εμπορεύματος, με το οποίο δηλώνεται ή υπονοείται ότι το εν λόγω εμπόρευμα κατάγεται από γεωγραφική περιοχή που δεν συμπίπτει με τον πραγματικό τόπο καταγωγής του, εφόσον με τον τρόπο αυτό το κοινό σχηματίζει εσφαλμένη αντίληψη όσον αφορά τη γεωγραφική καταγωγή του εμπορεύματος·β) της χρησιμοποίησης μιας γεωγραφικής ένδειξης που χαρακτηρίζει ένα εμπόρευμα για ομοειδές εμπόρευμα [56] το οποίο δεν κατάγεται από τον τόπο που ορίζεται στη σχετική γεωγραφική ένδειξη, ακόμη και εάν αναφέρεται η πραγματική καταγωγή του εμπορεύματος ή εάν η γεωγραφική ένδειξη χρησιμοποιείται σε μετάφραση ή μεταγραφή ή συνοδεύεται από εκφράσεις όπως "είδος", "τύπου", "με χαρακτηριστικά", "απομίμηση" ή ανάλογες εκφράσεις· καιγ) κάθε άλλης χρήσης που συνιστά πράξη αθέμιτου ανταγωνισμού κατά την έννοια του άρθρου 10α της σύμβασης των Παρισίων.2. Η παρούσα συμφωνία δεν θίγει κατ’ ουδένα τρόπο το δικαίωμα οποιουδήποτε προσώπου να χρησιμοποιεί, στο πλαίσιο της εμπορικής του δραστηριότητας, το όνομά του ή το όνομα του προκατόχου του στην επιχείρηση, εφόσον το όνομα αυτό χρησιμοποιείται κατά τρόπο που δεν παραπλανά τους καταναλωτές.3. Όταν οι γεωγραφικές ενδείξεις των συμβαλλόμενων μερών είναι ομώνυμες, η προστασία παρέχεται σε καθεμία από τις ενδείξεις αυτές, υπό την προϋπόθεση ότι έχει χρησιμοποιηθεί καλόπιστα. Η ομάδα εργασίας για τις γεωγραφικές


text: ενδείξεις αποφασίζει ως προς τους πρακτικούς όρους χρήσης υπό τους οποίους οι ομώνυμες γεωγραφικές ενδείξεις διαφοροποιούνται μεταξύ τους, λαμβανομένων υπόψη της ανάγκης δίκαιης μεταχείρισης των ενδιαφερόμενων παραγωγών, καθώς και της ανάγκης να μην παραπλανώνται οι καταναλωτές. Όταν μια γεωγραφική ένδειξη που προστατεύεται από την παρούσα συμφωνία είναι ομώνυμη με μια γεωγραφική ένδειξη τρίτης χώρας, κάθε συμβαλλόμενο μέρος αποφασίζει ως προς τους πρακτικούς όρους χρήσης υπό τους οποίους οι ομώνυμες γεωγραφικές ενδείξεις διαφοροποιούνται μεταξύ τους, λαμβανομένων υπόψη της ανάγκης δίκαιης μεταχείρισης των ενδιαφερόμενων παραγωγών, καθώς και της ανάγκης να μην παραπλανώνται οι καταναλωτές.4. Καμία διάταξη της παρούσας συμφωνίας δεν υποχρεώνει την Ευρωπαϊκή Ένωση ή την Κορέα να προστατεύει μια γεωγραφική ένδειξη η οποία δεν προστατεύεται ή έχει παύσει να προστατεύεται στη χώρα καταγωγής της ή έχει πέσει σε αχρησία στη χώρα αυτή.5. Η προστασία των γεωγραφικών ενδείξεων δυνάμει του παρόντος άρθρου παρέχεται με την επιφύλαξη της συνέχισης της χρήσης ενός εμπορικού σήματος το οποίο έχει κατατεθεί, καταχωριστεί ή, στις περιπτώσεις που προβλέπονται από τη σχετική νομοθεσία, καθιερωθεί με τη χρήση, καλόπιστα, στο έδαφος ενός συμβαλλόμενου μέρους, πριν από την ημερομηνία υποβολής της αίτησης για προστασία ή αναγνώρισης της γεωγραφικής ένδειξης, εφόσον στη νομοθεσία του ενδιαφερόμενου συμβαλλόμενου μέρους δεν υπάρχουν λόγοι για την ακυρότητα ή την έκπτωσή του. Η ημερομηνία υποβολής της αίτησης για προστασία ή αναγνώρισης της γεωγραφικής ένδειξης καθορίζεται σύμφωνα με το άρθρο 10.23 παράγραφος 2.Άρθρο 10.22Επιβολή της προστασίαςΤα συμβαλλόμενα μέρη εφαρμόζουν την προστασία που ορίζεται από τα άρθρα 10.18 έως 10.23 με δική τους πρωτοβουλία, μέσω κατάλληλων παρεμβάσεων των αρχών τους. Εφαρμόζουν, επίσης, την εν λόγω προστασία κατόπιν αιτήματος ενός ενδιαφερόμενου μέρους.Άρθρο 10.23Σχέση με τα εμπορικά σήματα1. Η καταχώριση εμπορικού σήματος το οποίο αντιστοιχεί σε οποιαδήποτε κατάσταση που αναφέρεται στο άρθρο 10.21 παράγραφος 1 σχετικά με προστατευόμενη γεωγραφική ένδειξη για ομοειδή προϊόντα, δεν γίνεται δεκτή ή ακυρώνεται από τα συμβαλλόμενα μέρη, εφόσον η αίτηση καταχώρισης του εμπορικού σήματος υποβλήθηκε μετά την ημερομηνία της αίτησης για την προστασία ή την αναγνώριση της γεωγραφικής ένδειξης στο σχετικό έδαφος.2. Για τους σκοπούς της παραγράφου 1:α) για τις γεωγραφικές ενδείξεις που αναφέρονται στα άρθρα 10.18 και 10.19, η ημερομηνία της αίτησης για την προστασία ή την αναγνώριση είναι η ημερομηνία έναρξης ισχύος της παρούσας συμφωνίας· καιβ) για τις γεωγραφικές ενδείξεις που αναφέρονται στο άρθρο 10.24, η ημερομηνία της αίτησης για την προστασία ή την αναγνώριση είναι η ημερομηνία κατά την οποία ένα συμβαλλόμενο μέρος λαμβάνει αίτηση του άλλου συμβαλλόμενου μέρους για την προστασία ή την αναγνώριση γεωγραφικής ένδειξης.Άρθρο 10.24Προσθήκη γεωγραφικών ενδείξεων για προστασία [57]1. Η Ευρωπαϊκή Ένωση και η Κορέα συμφωνούν όσον αφορά την προσθήκη προστατευόμενων γεωγραφικών ενδείξεων στα παραρτήματα 10-Α και 10-Β σύμφωνα με τη διαδικασία που ορίζεται στο άρθρο 10.25.2. Η Ευρωπαϊκή Ένωση και η Κορέα συμφωνούν όσον αφορά τη διεκπεραίωση, χωρίς αδικαιολόγητες καθυστερήσεις, των εκατέρωθεν αιτήσεων για την προσθήκη προστατευόμενων γεωγραφικών ενδείξεων στα παραρτήματα.3. Μια ονομασία δεν μπορεί να καταχωρίζεται ως γεωγραφική ένδειξη όταν συγχέεται με την ονομασία φυτικής ποικιλίας, συμπεριλαμβανομένης ποικιλίας σταφυλιών, ή ζωικής φυλής και ενδέχεται, ως εκ τούτου, να παραπλανήσει τον καταναλωτή ως προς την πραγματική καταγωγή


text: του προϊόντος.Άρθρο 10.25Ομάδα εργασίας για τις γεωγραφικές ενδείξεις1. Η ομάδα εργασίας για τις γεωγραφικές ενδείξεις, που ιδρύεται δυνάμει του άρθρου 15.3 παράγραφος 1 (ομάδες εργασίας) συνεδριάζει, με αμοιβαία συμφωνία ή κατόπιν αιτήματος ενός συμβαλλόμενου μέρους, με σκοπό την εντατικοποίηση της συνεργασίας μεταξύ των συμβαλλόμενων μερών και το διάλογο σχετικά με τις γεωγραφικές ενδείξεις. Η ομάδα εργασίας μπορεί να εκδίδει συστάσεις και να λαμβάνει αποφάσεις με συναίνεση.2. Ο τόπος της συνεδρίασης εναλλάσσεται μεταξύ των συμβαλλόμενων μερών. Ο χρόνος, ο τόπος και ο τρόπος των συνεδριάσεων της ομάδας εργασίας, περιλαμβανομένης, ενδεχομένως, της βιντεοδιάσκεψης, καθορίζεται αμοιβαία από τα συμβαλλόμενα μέρη, το αργότερο 90 ημέρες μετά την υποβολή του αιτήματος.3. Η ομάδα εργασίας μπορεί να αποφασίσει:α) να τροποποιήσει τα παραρτήματα 10-Α και 10-Β προκειμένου να προστεθούν επιμέρους γεωγραφικές ενδείξεις της Ευρωπαϊκής Ένωσης ή της Κορέας που, μετά την ολοκλήρωση της σχετικής διαδικασίας η οποία αναφέρεται στα άρθρα 10.18 παράγραφος 3 και 10.18 παράγραφος 4, ανάλογα με την περίπτωση, καθορίζονται και από το άλλο συμβαλλόμενο μέρος ως γεωγραφικές ενδείξεις και θα προστατεύονται στο έδαφος του εν λόγω συμβαλλόμενου μέρους·β) να τροποποιήσει [58] τα παραρτήματα που αναφέρονται στο εδάφιο α) προκειμένου να αφαιρέσει επιμέρους γεωγραφικές ενδείξεις οι οποίες έχουν παύσει να προστατεύονται στο συμβαλλόμενο μέρος καταγωγής [59], ή οι οποίες, σύμφωνα με την ισχύουσα νομοθεσία, δεν πληρούν πλέον τις προϋποθέσεις ώστε να θεωρούνται γεωγραφικές ενδείξεις στο άλλο συμβαλλόμενο μέρος· καιγ) ότι κάθε παραπομπή της παρούσας συμφωνίας στη νομοθεσία πρέπει να θεωρείται ότι αποτελεί παραπομπή στην εν λόγω νομοθεσία, όπως τροποποιήθηκε και αντικαταστάθηκε και όπως ισχύει σε μια συγκεκριμένη ημερομηνία μετά την έναρξη εφαρμογής της παρούσας συμφωνίας.4. Η ομάδα εργασίας εξασφαλίζει επίσης την εύρυθμη λειτουργία του παρόντος υποτμήματος και μπορεί να εξετάζει κάθε ζήτημα που συνδέεται με την εφαρμογή και την υλοποίησή του. Συγκεκριμένα, είναι υπεύθυνη:α) για την ανταλλαγή πληροφοριών σχετικά με τις νομοθετικές εξελίξεις και τις εξελίξεις πολιτικής σχετικά με τις γεωγραφικές ενδείξεις·β) για την ανταλλαγή πληροφοριών για επιμέρους γεωγραφικές ενδείξεις με σκοπό την εξέταση της προστασίας τους σύμφωνα με την παρούσα συμφωνία· καιγ) για την ανταλλαγή πληροφοριών με στόχο τη βελτιστοποίηση της λειτουργίας της παρούσας συμφωνίας.5. Η ομάδα εργασίας μπορεί να συζητήσει οποιοδήποτε θέμα αμοιβαίου ενδιαφέροντος στον τομέα των γεωγραφικών ενδείξεων.Άρθρο 10.26Ατομικές αιτήσεις προστασίας γεωγραφικών ενδείξεωνΟι διατάξεις του παρόντος υποτμήματος ισχύουν με την επιφύλαξη του δικαιώματος της αναζήτησης αναγνώρισης και προστασίας γεωγραφικών ενδείξεων δυνάμει της σχετικής νομοθεσίας της Ευρωπαϊκής Ένωσης ή της Κορέας.Υποτμήμα ΔΣχέδιαΆρθρο 10.27Προστασία καταχωρισμένων σχεδίων1. Η Ευρωπαϊκή Ένωση και η Κορέα εξασφαλίζουν την προστασία των σχεδίων που έχουν δημιουργηθεί κατά τρόπο ανεξάρτητο, είναι νέα και πρωτότυπα και παρουσιάζουν ιδιαίτερο χαρακτήρα [60].2. Η προστασία αυτή εξασφαλίζεται με την καταχώριση και παρέχει στους κατόχους των σχεδίων αποκλειστικά δικαιώματα σύμφωνα με τις διατάξεις του παρόντος υποτμήματος.Άρθρο 10.28Δικαιώματα που παρέχει η καταχώρισηΟ κάτοχος ενός προστατευόμενου σχεδίου έχει το δικαίωμα να εμποδίζει τρίτα μέρη να προβαίνουν, χωρίς τη συγκατάθεσή του, τουλάχιστον στην παραγωγή, την προσφορά προς πώληση, την πώληση, την εισαγωγή, την εξαγωγή ή τη χρήση ειδών που φέρουν ή ενσωματώνουν το προστατευόμενο σχέδιο, υπό την προϋπόθεση ότι οι προαναφερθείσες πράξεις επιχειρούνται για εμπορικούς σκοπούς ή θίγουν αδικαιολόγητα


text: τη συνήθη εκμετάλλευση του σχεδίου ή δεν είναι συμβατές με την πρακτική του δίκαιου εμπορίου.Άρθρο 10.29Προστασία που παρέχεται σε μη καταχωρισμένη εμφάνισηΗ Ευρωπαϊκή Ένωση και η Κορέα παρέχουν τα νομικά μέσα για την αποτροπή της χρήσης μη καταχωρισμένης εμφάνισης ενός προϊόντος μόνο εάν η επίμαχη χρήση απορρέει από την αντιγραφή της μη καταχωρισμένης εμφάνισης του προϊόντος αυτού [61]. Αυτού του είδους η χρήση καλύπτει τουλάχιστον την παρουσίαση [62], την εισαγωγή ή την εξαγωγή των προϊόντων.Άρθρο 10.30Χρόνος προστασίας1. Η χρονική διάρκεια προστασίας που προσφέρεται στα συμβαλλόμενα μέρη μετά την καταχώριση ανέρχεται σε 15 χρόνια τουλάχιστον.2. Η χρονική διάρκεια της προστασίας που προσφέρεται στην Ευρωπαϊκή Ένωση και στην Κορέα για μη καταχωρισμένη εμφάνιση ανέρχεται σε τρία χρόνια τουλάχιστον.Άρθρο 10.31Εξαιρέσεις1. Η Ευρωπαϊκή Ένωση και η Κορέα μπορούν να προβλέπουν περιορισμένης έκτασης εξαιρέσεις όσον αφορά την προστασία των σχεδίων, υπό τον όρο ότι οι εξαιρέσεις αυτές δεν συνεπάγονται υπέρμετρους περιορισμούς για την κανονική εκμετάλλευση των προστατευόμενων σχεδίων και δεν θίγουν αδικαιολόγητα τα νόμιμα συμφέροντα του κατόχου του προστατευόμενου σχεδίου, λαμβανομένων υπόψη των νόμιμων συμφερόντων τυχόν τρίτων μερών.2. Η προστασία σχεδίων δεν επεκτείνεται σε σχέδια που στην ουσία αποτελούν απόρροια τεχνικών ή λειτουργικών παραμέτρων.3. Η καταχώριση σχεδίου δεν παρέχει δικαιώματα επί σχεδίου το οποίο αντιβαίνει στη δημόσια τάξη ή τα χρηστά ήθη.Άρθρο 10.32Σχέση με τη διανοητική ιδιοκτησίαΤο σχέδιο που προστατεύεται από δικαίωμα σχεδίου, το οποίο έχει καταχωριστεί στην Ευρωπαϊκή Ένωση ή την Κορέα σύμφωνα με το παρόν υποτμήμα είναι επίσης επιλέξιμο για προστασία βάσει της νομοθεσίας περί διανοητικής ιδιοκτησίας στην επικράτεια των συμβαλλόμενων μερών από την ημερομηνία κατά την οποία δημιουργήθηκε ή αποτυπώθηκε το σχέδιο σε οποιαδήποτε μορφή [63].Υποτμήμα ΕΔιπλώματα ευρεσιτεχνίαςΆρθρο 10.33Διεθνής συμφωνίαΤα συμβαλλόμενα μέρη καταβάλλουν κάθε δυνατή προσπάθεια για να συμμορφώνονται με τα άρθρα 1 έως 16 της Συνθήκης για το δίκαιο ευρεσιτεχνίας (2000).Άρθρο 10.34Διπλώματα ευρεσιτεχνίας και δημόσια υγεία1. Τα συμβαλλόμενα μέρη αναγνωρίζουν τη σπουδαιότητα της Δήλωσης σχετικά με τη Συμφωνία TRIPS και τη Δημόσια Υγεία, η οποία εγκρίθηκε στις 14 Νοεμβρίου 2001 (εφεξής "Δήλωση της Ντόχα") από την υπουργική διάσκεψη του ΠΟΕ. Κατά την ερμηνεία και εφαρμογή των δικαιωμάτων και των υποχρεώσεων στο πλαίσιο του παρόντος υποτμήματος, τα συμβαλλόμενα μέρη μπορούν να βασίζονται στη Δήλωση της Ντόχα.2. Τα συμβαλλόμενα μέρη συμβάλλουν στην εφαρμογή και τηρούν την απόφαση του γενικού συμβουλίου του ΠΟΕ της 30ής Αυγούστου 2003 σχετικά με την παράγραφο 6 της Δήλωσης της Ντόχα, καθώς και το Πρωτόκολλο που τροποποιεί τη συμφωνία TRIPS, το οποίο υπογράφτηκε στη Γενεύη στις 6 Δεκεμβρίου 2005.Άρθρο 10.35Παράταση της διάρκειας των δικαιωμάτων που απορρέουν από την προστασία των ευρεσιτεχνιών1. Τα συμβαλλόμενα μέρη αναγνωρίζουν ότι τα φαρμακευτικά προϊόντα [64] και τα φυτοπροστατευτικά προϊόντα [65] τα οποία καλύπτονται από ευρεσιτεχνία στα αντίστοιχα εδάφη τους υπόκεινται σε διαδικασία διοικητικής έγκρισης ή καταχώρισης πριν από τη διάθεσή τους στην αγορά.2. Τα συμβαλλόμενα μέρη μεριμνούν, κατόπιν αιτήματος του κατόχου της ευρεσιτεχνίας, για την παράταση της διάρκειας των δικαιωμάτων που απορρέουν από την προστασία των ευρεσιτεχνιών ώστε να αποζημιώνεται ο κάτοχος της ευρεσιτεχνίας για τη μείωση της πραγματικής διάρκειας ζωής της ευρεσιτεχνίας, λόγω της πρώτης έγκρισης για τη διάθεση του προϊόντος στις αντίστοιχες


text: αγορές τους. Η παράταση της διάρκειας των δικαιωμάτων που απορρέουν από την προστασία της ευρεσιτεχνίας δεν μπορεί να υπερβαίνει τα πέντε έτη [66].Άρθρο 10.36Προστασία των στοιχείων που υποβάλλονται με σκοπό την έγκριση άδειας εμπορίας για φαρμακευτικά [67] προϊόντα1. Τα συμβαλλόμενα μέρη εξασφαλίζουν την εμπιστευτικότητα, το απόρρητο και τη μη εξάρτηση από τα στοιχεία που υποβάλλονται με σκοπό την έγκριση άδειας για τη διάθεση στην αγορά φαρμακευτικού προϊόντος.2. Για το σκοπό αυτό, τα συμβαλλόμενα μέρη εξασφαλίζουν στην αντίστοιχη νομοθεσία τους ότι τα στοιχεία, όπως αναφέρονται στο άρθρο 39 της συμφωνίας TRIPS, σχετικά με την ασφάλεια και την αποτελεσματικότητα, τα οποία ο αιτών υποβάλλει για πρώτη φορά με σκοπό την έγκριση άδειας εμπορίας για ένα νέο φαρμακευτικό προϊόν στο έδαφος των αντίστοιχων μερών, δεν χρησιμοποιούνται για τη χορήγηση άλλης έγκρισης άδειας εμπορίας φαρμακευτικού προϊόντος, εκτός εάν αποδεικνύεται η ρητή συγκατάθεση του κατόχου της έγκρισης άδειας εμπορίας σχετικά με τη χρήση των στοιχείων αυτών.3. Η χρονική περίοδος προστασίας των στοιχείων είναι πέντε τουλάχιστον έτη από την ημερομηνία της πρώτης έγκρισης άδειας εμπορίας που χορηγήθηκε στο έδαφος των αντίστοιχων μερών.Άρθρο 10.37Προστασία των στοιχείων που υποβάλλονται με σκοπό την έγκριση άδειας εμπορίας για φυτοπροστατευτικά προϊόντα1. Τα συμβαλλόμενα μέρη καθορίζουν τις απαιτήσεις ασφάλειας και αποτελεσματικότητας πριν χορηγήσουν έγκριση για τη διάθεση φυτοπροστατευτικών προϊόντων στην αγορά τους.2. Τα συμβαλλόμενα μέρη εξασφαλίζουν ότι οι δοκιμασίες, οι εκθέσεις μελετών ή οι πληροφορίες που υποβάλλει για πρώτη φορά ο αιτών την έγκριση άδειας εμπορίας ενός φυτοπροστατευτικού προϊόντος δεν χρησιμοποιούνται από τρίτους ή σχετικές αρχές προς όφελος οποιουδήποτε άλλου προσώπου αποσκοπεί στην έγκριση άδειας εμπορίας φυτοπροστατευτικού προϊόντος, εκτός εάν αποδεικνύεται η ρητή συγκατάθεση του πρώτου αιτούντος σχετικά με τη χρήση των στοιχείων αυτών. Η προστασία αυτή στο εξής αναφέρεται ως "προστασία των στοιχείων".3. Η χρονική περίοδος προστασίας των στοιχείων είναι 10 τουλάχιστον έτη από την ημερομηνία της πρώτης έγκρισης άδειας εμπορίας στα αντίστοιχα συμβαλλόμενα μέρη.Άρθρο 10.38ΕφαρμογήΤα συμβαλλόμενα μέρη λαμβάνουν τα αναγκαία μέτρα ώστε να εξασφαλίζεται πλήρως η αποτελεσματικότητα της προστασίας που προβλέπεται στο παρόν υποτμήμα, συνεργάζονται και συμμετέχουν ενεργά σε εποικοδομητικό διάλογο για το σκοπό αυτό.Υποτμήμα ΣΤΆλλες διατάξειςΆρθρο 10.39Φυτικές ποικιλίεςΤα συμβαλλόμενα μέρη μεριμνούν για την προστασία των φυτικών ποικιλιών και συμμορφώνονται με τη Διεθνή Σύμβαση για την προστασία των νέων φυτικών ποικιλιών (1991).Άρθρο 10.40Γενετικοί πόροι, παραδοσιακές γνώσεις και λαϊκή παράδοση1. Με την επιφύλαξη της εθνικής τους νομοθεσίας, τα συμβαλλόμενα μέρη τηρούν, προστατεύουν και διατηρούν τις γνώσεις, τις καινοτομίες και τις πρακτικές των αυτόχθονων και τοπικών κοινοτήτων που αναπτύσσουν παραδοσιακούς τρόπους ζωής, σε ό,τι αφορά τη διατήρηση και την αυτοσυντηρούμενη χρήση της βιολογικής ποικιλομορφίας και προάγουν την ευρύτερη εφαρμογή τους με τη συμμετοχή και τη συγκατάθεση των κατόχων των εν λόγω γνώσεων, των καινοτομιών και των πρακτικών και ενθαρρύνουν την ισόρροπη κατανομή των πλεονεκτημάτων που προκύπτουν από τη χρησιμοποίηση των εν λόγω γνώσεων, καινοτομιών και πρακτικών.2. Τα συμβαλλόμενα μέρη συμφωνούν στην τακτική ανταλλαγή απόψεων και πληροφοριών σχετικά με πολυμερείς συζητήσεις:α) στο πλαίσιο της παγκόσμιας οργάνωσης διανοητικής ιδιοκτησίας (WIPO), για θέματα που καλύπτονται από τη διακυβερνητική επιτροπή γενετικών πόρων, παραδοσιακών γνώσεων και λαϊκής παράδοσης·β) στο πλαίσιο του ΠΟΕ, για θέματα που αφορούν τη


text: σχέση μεταξύ της συμφωνίας TRIPS και της σύμβασης για τη βιολογική ποικιλομορφία (εφεξής "ΣΒΠ"), και την προστασία των παραδοσιακών γνώσεων και της λαϊκής παράδοσης· καιγ) στο πλαίσιο της ΣΒΠ, για τα θέματα που αφορούν το διεθνές καθεστώς πρόσβασης στους γενετικούς πόρους και την ισόρροπη κατανομή των οφελών.3. Μετά την ολοκλήρωση των σχετικών πολυμερών συζητήσεων που αναφέρονται στην παράγραφο 2, τα συμβαλλόμενα μέρη, κατόπιν αιτήματος ενός εκ των δύο συμβαλλόμενων μερών, συμφωνούν επί της επανεξέτασης του παρόντος άρθρου στο πλαίσιο της Επιτροπής Εμπορίου, λαμβάνοντας υπόψη τα αποτελέσματα και τα συμπεράσματα των πολυμερών αυτών συζητήσεων. Η Επιτροπή Εμπορίου εκδίδει οποιαδήποτε αναγκαία απόφαση για να τεθούν σε ισχύ τα αποτελέσματα της επανεξέτασης.ΤΜΗΜΑ ΓΕπιβολή των δικαιωμάτων διανοητικής ιδιοκτησίαςΆρθρο 10.41Γενικές υποχρεώσεις1. Τα συμβαλλόμενα μέρη επιβεβαιώνουν τις δεσμεύσεις που έχουν αναλάβει στο πλαίσιο της συμφωνίας TRIPS, και ιδίως όσον αφορά το μέρος ΙΙΙ της συμφωνίας αυτής, και εξασφαλίζουν ότι τα ακόλουθα συμπληρωματικά μέτρα, διαδικασίες και μέτρα αποκατάστασης είναι διαθέσιμα βάσει της νομοθεσίας τους ώστε να επιτρέπεται η αποτελεσματική δράση ενάντια οποιασδήποτε παράβασης των δικαιωμάτων διανοητικής ιδιοκτησίας [68] που καλύπτονται από την παρούσα συμφωνία.2. Τα εν λόγω μέτρα, διαδικασίες και ένδικα μέσα:α) περιλαμβάνουν ένδικα μέσα τα οποία είναι δυνατόν να εφαρμόζονται γρήγορα για να αποτραπεί τυχόν προσβολή, καθώς και ένδικα μέσα με τα οποία αποθαρρύνεται η διάπραξη περαιτέρω προσβολών·β) είναι δίκαια και εύλογα·γ) δεν είναι περίπλοκα και δαπανηρά άνευ λόγου και δεν προβλέπουν παράλογες προθεσμίες ούτε συνεπάγονται αδικαιολόγητες καθυστερήσεις· καιδ) είναι αποτελεσματικά, αναλογικά και αποτρεπτικά και εφαρμόζονται κατά τρόπο ώστε να αποτρέπεται η δημιουργία εμποδίων στο θεμιτό εμπόριο και να προβλέπονται εγγυήσεις κατά της κατάχρησής τους.Άρθρο 10.42Επιλέξιμοι αιτούντεςΤα συμβαλλόμενα μέρη αναγνωρίζουν ως πρόσωπα που έχουν δικαίωμα να ζητούν την εφαρμογή των μέτρων, των διαδικασιών και των ένδικων μέσων που αναφέρονται στο παρόν τμήμα και στο μέρος III της συμφωνίας TRIPS:α) τους κατόχους των δικαιωμάτων διανοητικής ιδιοκτησίας, σύμφωνα με τις διατάξεις του ισχύοντος δικαίου·β) κάθε άλλο πρόσωπο που έχει εξουσιοδοτηθεί να χρησιμοποιεί τα εν λόγω δικαιώματα, ιδίως οι κάτοχοι άδειας εκμετάλλευσης, σύμφωνα με τις διατάξεις της ισχύουσας νομοθεσίας·γ) τους οργανισμούς διαχείρισης συλλογικών δικαιωμάτων διανοητικής ιδιοκτησίας στους οποίους αναγνωρίζεται τακτικά το δικαίωμα να εκπροσωπούν κατόχους δικαιωμάτων διανοητικής ιδιοκτησίας, εφόσον το επιτρέπουν οι διατάξεις της ισχύουσας νομοθεσίας και σύμφωνα με αυτές· καιδ) τους συλλόγους και τις ενώσεις που έχουν το νομικό καθεστώς και την εξουσία να διεκδικούν τα δικαιώματα αυτά, εφόσον αυτό επιτρέπεται από τις διατάξεις της ισχύουσας νομοθεσίας και σύμφωνα με αυτές.Υποτμήμα ΑΜέτρα, διαδικασίες και μέτρα αποκατάστασης σε θέματα αστικού δικαίουΆρθρο 10.43Αποδεικτικά στοιχείαΤα συμβαλλόμενα μέρη λαμβάνουν τα απαιτούμενα μέτρα ώστε, σε περίπτωση προσβολής του δικαιώματος διανοητικής ιδιοκτησίας σε εμπορική κλίμακα, να μπορούν οι αρμόδιες δικαστικές αρχές, εφόσον ενδείκνυται και κατόπιν αίτησης του ενδιαφερόμενου μέρους, να διατάσσουν την κοινοποίηση τραπεζικών, χρηματοοικονομικών ή εμπορικών εγγράφων που βρίσκονται υπό τον έλεγχο του αντιδίκου, με την επιφύλαξη ότι διασφαλίζεται η προστασία των εμπιστευτικών πληροφοριών.Άρθρο 10.44Προσωρινά μέτρα για την προστασία των αποδεικτικών στοιχείων1. Τα συμβαλλόμενα μέρη μεριμνούν ώστε, ακόμη και πριν από την εξέταση της αγωγής επί της ουσίας, οι αρμόδιες δικαστικές αρχές να δύνανται, έπειτα από αίτηση του συμβαλλόμενου μέρους που προσκόμισε ευλόγως


text: διαθέσιμα αποδεικτικά στοιχεία προς τεκμηρίωση των ισχυρισμών του περί προσβολής ή επικείμενης προσβολής του δικαιώματός του διανοητικής ιδιοκτησίας, να διατάσσουν την άμεση και αποτελεσματική λήψη προσωρινών μέτρων για την προστασία των σχετικών αποδεικτικών στοιχείων που αφορούν την εικαζόμενη προσβολή, με την επιφύλαξη ότι διασφαλίζεται η προστασία των εμπιστευτικών πληροφοριών.2. Τα συμβαλλόμενα μέρη δύνανται να προβλέπουν ότι αυτά τα μέτρα περιλαμβάνουν λεπτομερή περιγραφή, με ή χωρίς τη λήψη δειγμάτων, ή την πραγματική κατάσχεση των παράνομων εμπορευμάτων και, εφόσον ενδείκνυται, των υλικών και εργαλείων που χρησιμοποιήθηκαν για την παραγωγή ή τη διανομή των εμπορευμάτων αυτών καθώς και των σχετικών εγγράφων. Τα μέτρα αυτά λαμβάνονται, εφόσον απαιτείται, χωρίς να έχει προηγηθεί ακρόαση του αντιδίκου, ιδίως όταν οποιαδήποτε καθυστέρηση ενδέχεται να προκαλέσει ανεπανόρθωτη ζημία στον κάτοχο του δικαιώματος ή όταν υπάρχει αποδεδειγμένος κίνδυνος καταστροφής των αποδεικτικών στοιχείων.Άρθρο 10.45Δικαίωμα ενημέρωσης1. Τα συμβαλλόμενα μέρη εξασφαλίζουν ότι, κατά τη διάρκεια της εκδίκασης αστικών υποθέσεων σχετικά με την προσβολή δικαιώματος πνευματικής ιδιοκτησίας και κατόπιν αιτιολογημένου και αναλογικού αιτήματος του προσφεύγοντος, οι αρμόδιες δικαστικές αρχές μπορούν να διατάσσουν τον παραβάτη και/ή οποιοδήποτε άλλο πρόσωπο μετέχει στη διαφορά ή κάποιον μάρτυρα να καταθέσει πληροφορίες σχετικά με την προέλευση και τα δίκτυα διανομής των εμπορευμάτων ή των υπηρεσιών που προσβάλλουν το δικαίωμα διανοητικής ιδιοκτησίας.α) "Οποιοδήποτε άλλο πρόσωπο" στην παρούσα παράγραφο σημαίνει ένα πρόσωπο το οποίο:i) βρέθηκε να κατέχει τα παράνομα εμπορεύματα σε εμπορική κλίμακα·ii) βρέθηκε να χρησιμοποιεί τις παράνομες υπηρεσίες σε εμπορική κλίμακα·iii) διαπιστώθηκε ότι παρείχε, σε εμπορική κλίμακα, υπηρεσίες χρησιμοποιούμενες για την προσβολή δικαιώματος· ήiv) υποδείχθηκε, από το πρόσωπο που αναφέρεται στο παρόν εδάφιο ως εμπλεκόμενο στην παραγωγή, κατασκευή ή διανομή των εμπορευμάτων ή στην παροχή των υπηρεσιών.β) Στις πληροφορίες, κατά περίπτωση, περιλαμβάνονται:i) τα ονοματεπώνυμα και οι διευθύνσεις των παραγωγών, κατασκευαστών, διανομέων, παρόχων και άλλων προηγούμενων κατόχων των προϊόντων ή των υπηρεσιών, καθώς και των χονδρεμπόρων και των εμπόρων λιανικής για τους οποίους προορίζονταν· ήii) οι πληροφορίες για τις ποσότητες που παρήχθησαν, κατασκευάστηκαν, παραδόθηκαν, παραλήφθηκαν ή παραγγέλθηκαν, καθώς και για το τίμημα που εισπράχθηκε για τα εν λόγω εμπορεύματα ή υπηρεσίες.2. Το παρόν άρθρο εφαρμόζεται με την επιφύλαξη άλλων κανονιστικών διατάξεων οι οποίες:α) παρέχουν στον κάτοχο του δικαιώματος δικαιώματα πληρέστερης ενημέρωσης·β) διέπουν τη χρήση, στο πλαίσιο αστικής ή ποινικής διαδικασίας, των πληροφοριών που γνωστοποιούνται βάσει του παρόντος άρθρου·γ) διέπουν την ευθύνη για καταχρηστική άσκηση του δικαιώματος ενημέρωσης·δ) παρέχουν τη δυνατότητα άρνησης της παροχής πληροφοριών που θα υποχρέωναν το πρόσωπο που αναφέρεται στην παράγραφο 1 να παραδεχθεί τη συμμετοχή του ιδίου ή στενών συγγενών του στην προσβολή δικαιώματος διανοητικής ιδιοκτησίας· ήε) διέπουν την προστασία της εμπιστευτικότητας των πηγών πληροφοριών ή την επεξεργασία προσωπικών δεδομένων.Άρθρο 10.46Προσωρινά και προληπτικά μέτρα1. Τα συμβαλλόμενα μέρη μεριμνούν ώστε οι δικαστικές αρχές να μπορούν, κατόπιν αιτήματος του προσφεύγοντος, να εκδίδουν προσωρινή διαταγή, με σκοπό να προλάβουν κάθε επικείμενη προσβολή δικαιώματος διανοητικής ιδιοκτησίας ή να απαγορεύσουν, προσωρινά και εφόσον απαιτείται υπό την προϋπόθεση επαναληπτικής καταβολής προστίμου, στις περιπτώσεις που προβλέπεται από την εθνική νομοθεσία, τη συνέχιση των προσβολών του εν λόγω δικαιώματος ή να εξαρτήσουν τη συνέχιση της εν λόγω προσβολής από την παροχή εγγύησης με σκοπό να


text: διασφαλιστεί η αποζημίωση του κατόχου του δικαιώματος. Προσωρινή διαταγή μπορεί επίσης να εκδίδεται κατά ενδιαμέσου [69], οι υπηρεσίες του οποίου χρησιμοποιούνται από τρίτον για την προσβολή δικαιώματος διανοητικής ιδιοκτησίας, συγγενών δικαιωμάτων, εμπορικών σημάτων ή γεωγραφικών ενδείξεων.2. Προσωρινή διαταγή μπορεί επίσης να εκδίδεται με σκοπό την κατάσχεση των εμπορευμάτων για τα οποία υπάρχουν υπόνοιες ότι προσβάλλουν δικαίωμα διανοητικής ιδιοκτησίας, προκειμένου να εμποδιστεί η είσοδος ή η κυκλοφορία τους στα δίκτυα εμπορίας.3. Σε περίπτωση προσβολής που διαπράττεται σε εμπορική κλίμακα, τα συμβαλλόμενα μέρη μεριμνούν ώστε οι αρμόδιες δικαστικές αρχές να μπορούν να διατάσσουν, εφόσον ο προσφεύγων αποδεικνύει την ύπαρξη περιστάσεων που είναι δυνατόν να θέσουν σε κίνδυνο την καταβολή της αποζημίωσης, την προληπτική κατάσχεση των κινητών και ακίνητων περιουσιακών στοιχείων του κατ’ ισχυρισμόν παραβάτη, συμπεριλαμβανομένης της δέσμευσης των τραπεζικών του λογαριασμών και των λοιπών περιουσιακών του στοιχείων.Άρθρο 10.47Διορθωτικά μέτρα1. Τα συμβαλλόμενα μέρη μεριμνούν ώστε οι αρμόδιες δικαστικές αρχές, κατόπιν αιτήματος του προσφεύγοντος και με την επιφύλαξη της αποζημίωσης που οφείλεται στο δικαιούχο λόγω της παράβασης και αυτό χωρίς οιαδήποτε αποζημίωση, να διατάσσουν την καταστροφή των προϊόντων για τα οποία διαπιστώθηκε ότι προσβάλλουν δικαίωμα διανοητικής ιδιοκτησίας ή τη λήψη οποιωνδήποτε άλλων μέτρων για την οριστική απόσυρση των προϊόντων αυτών από τα δίκτυα εμπορίας. Κατά περίπτωση, οι αρμόδιες δικαστικές αρχές δύνανται, επίσης, να διατάσσουν την καταστροφή των υλικών και των εργαλείων που κυρίως χρησιμοποιήθηκαν για τη δημιουργία ή την κατασκευή των προϊόντων αυτών.2. Οι δικαστικές αρχές διατάσσουν την εκτέλεση των εν λόγω μέτρων με δαπάνες του παραβάτη, εκτός εάν συνηγορούν ειδικοί λόγοι για το αντίθετο.3. Κατά την εξέταση μιας αίτησης για τη λήψη διορθωτικών μέτρων συνεκτιμάται η ανάγκη να υπάρχει αναλογική σχέση μεταξύ της σοβαρότητας της προσβολής και των ένδικων μέσων, καθώς και τα συμφέροντα τρίτων.Άρθρο 10.48Δικαστικές διαταγές1. Τα συμβαλλόμενα μέρη μεριμνούν ώστε, όταν έχει εκδοθεί δικαστική απόφαση που διαπιστώνει προσβολή δικαιώματος διανοητικής ιδιοκτησίας, οι αρμόδιες δικαστικές αρχές να δύνανται να απαγορεύουν στον παραβάτη τη συνέχιση της εν λόγω προσβολής στο μέλλον.2. Εφόσον το προβλέπει η νομοθεσία, η μη συμμόρφωση με την απαγόρευση αυτή υπόκειται, κατά περίπτωση, σε επαναλαμβανόμενες χρηματικές ποινές, προκειμένου να διασφαλισθεί η συμμόρφωση. Επίσης, τα συμβαλλόμενα μέρη εξασφαλίζουν ότι οι κάτοχοι των δικαιωμάτων μπορούν να στραφούν κατά ενδιαμέσου [70], οι υπηρεσίες του οποίου χρησιμοποιούνται από τρίτο για την προσβολή δικαιώματος διανοητικής ιδιοκτησίας, συγγενών δικαιωμάτων, εμπορικών σημάτων ή γεωγραφικών ενδείξεων.Άρθρο 10.49Εναλλακτικά μέτραΤα συμβαλλόμενα μέρη δύνανται να προβλέπουν ότι, εφόσον ενδείκνυται και έπειτα από αίτηση του προσώπου εναντίον του οποίου ενδέχεται να ληφθούν τα μέτρα που προβλέπονται στο άρθρο 10.47 ή στο άρθρο 10.48, οι αρμόδιες δικαστικές αρχές μπορούν να διατάσσουν την καταβολή χρηματικής αποζημίωσης στον ζημιωθέντα, αντί της εφαρμογής των μέτρων που προβλέπονται στο άρθρο 10.47 ή στο άρθρο 10.48, αν το εν λόγω πρόσωπο ενήργησε χωρίς δόλο ή αμέλεια, εφόσον η εκτέλεση των εν λόγω μέτρων θα του προκαλούσε δυσανάλογη ζημία και εφόσον η καταβολή χρηματικής αποζημίωσης στον ζημιωθέντα διάδικο κρίνεται επαρκώς ικανοποιητική.Άρθρο 10.50Αποζημίωση1. Τα συμβαλλόμενα μέρη μεριμνούν ώστε όταν οι δικαστικές αρχές καθορίζουν την αποζημίωση:α) λαμβάνουν υπόψη όλα τα συναφή ζητήματα, όπως τις αρνητικές οικονομικές επιπτώσεις, συμπεριλαμβανομένης της απώλειας κερδών,


text: τις οποίες υφίσταται ο ζημιωθείς διάδικος, και τα τυχόν αδικαιολόγητα κέρδη που αποκόμισε ο παραβάτης και, εφόσον ενδείκνυται, άλλα στοιχεία, πέραν των οικονομικών, όπως η ηθική βλάβη που προκάλεσε στον κάτοχο του δικαιώματος η προσβολή· ήβ) εναλλακτικά προς το στοιχείο α), να μπορούν, εφόσον ενδείκνυται, να καθορίζουν την αποζημίωση ως κατ' αποκοπή ποσό βάσει στοιχείων όπως τουλάχιστον το ύψος των δικαιωμάτων ή λοιπών αμοιβών που θα οφείλονταν αν ο παραβάτης είχε ζητήσει την άδεια να χρησιμοποιεί το επίμαχο δικαίωμα διανοητικής ιδιοκτησίας.2. Στις περιπτώσεις κατά τις οποίες ο παραβάτης προέβη στην προσβολή του δικαιώματος διανοητικής ιδιοκτησίας εν αγνοία του ή ενώ δεν υπήρχαν βάσιμοι λόγοι να το γνωρίζει, τα συμβαλλόμενα μέρη μπορούν να προβλέπουν τη δυνατότητα των δικαστικών αρχών να διατάσσουν την ανάκτηση των κερδών ή την καταβολή αποζημίωσης, η οποία μπορεί να είναι προκαθορισμένη.3. Κατά την εκδίκαση υποθέσεων αστικού δικαίου τα συμβαλλόμενα μέρη, τουλάχιστον όσον αφορά έργα, φωνογραφήματα και εκτελέσεις που προστατεύονται από δικαιώματα διανοητικής ιδιοκτησίας ή συγγενή δικαιώματα και στις περιπτώσεις παραποίησης εμπορικών σημάτων, μπορούν να ορίζουν ή να διατηρούν προκαθορισμένες αποζημιώσεις, παρέχοντας τη δυνατότητα επιλογής στον κάτοχο του δικαιώματος.Άρθρο 10.51Δικαστικά έξοδαΤα συμβαλλόμενα μέρη εξασφαλίζουν ότι τα εύλογα και αναλογικά δικαστικά έξοδα και οι λοιπές δαπάνες στις οποίες υπεβλήθη ο νικήσας διάδικος βαρύνουν κατά γενικό κανόνα τον ηττηθέντα διάδικο, εκτός εάν λόγοι επιεικείας επιβάλλουν άλλως.Άρθρο 10.52Δημοσίευση των δικαστικών αποφάσεωνΣτις περιπτώσεις δικαστικών προσφυγών που ασκούνται για προσβολή δικαιώματος διανοητικής ιδιοκτησίας, τα συμβαλλόμενα μέρη εξασφαλίζουν ότι οι δικαστικές αρχές δύνανται να διατάσσουν, έπειτα από αίτηση του προσφεύγοντος και με δαπάνες του παραβάτη, ενδεδειγμένα μέτρα για τη διάδοση των πληροφοριών σχετικά με την απόφαση, συμπεριλαμβανομένης της ανάρτησης της απόφασης καθώς και της πλήρους ή μερικής δημοσίευσής της. Τα συμβαλλόμενα μέρη δύνανται να προβλέπουν και άλλα πρόσθετα μέτρα δημοσιότητας, τα οποία ενδείκνυνται για τις συγκεκριμένες περιστάσεις, συμπεριλαμβανομένης της εμφανούς διαφήμισης.Άρθρο 10.53Τεκμήριο διανοητικής ιδιοκτησίας ή κατοχής συγγενικών δικαιωμάτωνΚατά την εκδίκαση υποθέσεων αστικού δικαίου που αφορούν δικαιώματα διανοητικής ιδιοκτησίας ή συγγενή δικαιώματα, τα συμβαλλόμενα μέρη προβλέπουν το τεκμήριο ότι, ελλείψει αποδείξεων περί του αντιθέτου, το φυσικό ή νομικό πρόσωπο το όνομα ή η επωνυμία του οποίου υποδεικνύεται ως κάτοχος δικαιώματος διανοητικής ιδιοκτησίας ή συγγενούς δικαιώματος του έργου ή του αντικειμένου της υπόθεσης κατά το συνήθη τρόπο ορίζεται κάτοχος του δικαιώματος για το εν λόγω έργο ή αντικείμενο.Υποτμήμα ΒΠοινικές κυρώσειςΆρθρο 10.54Πεδίο των ποινικών κυρώσεωνΤα συμβαλλόμενα μέρη προβλέπουν τις ποινικές διαδικασίες και ποινές, οι οποίες εφαρμόζονται τουλάχιστον σε περιπτώσεις εκ προθέσεως παραποίησης εμπορικών σημάτων ή παράνομης εκμετάλλευσης δικαιώματος διανοητικής ιδιοκτησίας και συγγενών δικαιωμάτων [71] σε εμπορική κλίμακα.Άρθρο 10.55Παραποίηση γεωγραφικών ενδείξεων και σχεδίωνΜε βάση την εθνική τους νομοθεσία ή τις συνταγματικές τους διατάξεις, τα συμβαλλόμενα μέρη εξετάζουν την έγκριση μέτρων για τον καθορισμό της ποινικής ευθύνης όσον αφορά την παραποίηση των γεωγραφικών ενδείξεων και των σχεδίων.Άρθρο 10.56Ευθύνη νομικών προσώπων1. Τα συμβαλλόμενα μέρη εγκρίνουν τα αναγκαία μέτρα, σύμφωνα με τις αρχές της νομοθεσίας τους, για τον καθορισμό της ευθύνης των νομικών προσώπων σχετικά με τα αδικήματα που αναφέρονται στο άρθρο 10.54.2. Η ευθύνη αυτή καθορίζεται με την επιφύλαξη της ποινικής ευθύνης των φυσικών προσώπων τα οποία διέπραξαν τα αδικήματα.Άρθρο


text: 10.57Συνέργεια και υποκίνησηΟι διατάξεις του παρόντος υποτμήματος εφαρμόζονται και στις περιπτώσεις συνέργειας και υποκίνησης σχετικά με τα αδικήματα που αναφέρονται στο άρθρο 10.54.Άρθρο 10.58ΚατάσχεσηΓια τις περιπτώσεις των αδικημάτων που αναφέρονται στο άρθρο 10.54, τα συμβαλλόμενα μέρη εξασφαλίζουν στις αρμόδιες αρχές τους την εξουσία να διατάσσουν την κατάσχεση των ύποπτων για παραποίηση εμπορικών σημάτων εμπορευμάτων ή των πειρατικών εμπορευμάτων, οποιωνδήποτε σχετικών υλικών και εργαλείων που χρησιμοποιούνται κυρίως για τη διάπραξη του καταγγελλόμενου αδικήματος, εγγράφων αποδεικτικών στοιχείων που συνδέονται με το καταγγελλόμενο αδίκημα και οποιωνδήποτε περιουσιακών στοιχείων έχουν προέλθει από αυτό ή έχουν αποκτηθεί με άμεσο ή έμμεσο τρόπο από την παράνομη δραστηριότητα.Άρθρο 10.59ΚυρώσειςΓια τα αδικήματα που αναφέρονται στο άρθρο 10.54, τα συμβαλλόμενα μέρη προβλέπουν κυρώσεις στις οποίες περιλαμβάνονται ποινές φυλάκισης και χρηματικά πρόστιμα τα οποία είναι αποτελεσματικά, αναλογικά και αποτρεπτικά.Άρθρο 10.60Δήμευση1. Για τις περιπτώσεις των αδικημάτων που αναφέρονται στο άρθρο 10.54, τα συμβαλλόμενα μέρη εξασφαλίζουν στις αρμόδιες αρχές τους την εξουσία να διατάσσουν τη δήμευση και/ή την καταστροφή όλων των εμπορευμάτων που φέρουν εμπορικό σήμα το οποίο αποτελεί αντικείμενο παραποίησης ή των πειρατικών εμπορευμάτων, των υλικών και των εργαλείων που χρησιμοποιούνται κυρίως για την παραποίηση των εμπορικών σημάτων ή για την κατασκευή των πειρατικών εμπορευμάτων και των περιουσιακών στοιχείων που έχουν προέλθει από αυτά ή έχουν αποκτηθεί με άμεσο ή έμμεσο τρόπο από την παράνομη δραστηριότητα.2. Τα συμβαλλόμενα μέρη εξασφαλίζουν ότι τα εμπορεύματα που φέρουν εμπορικό σήμα το οποίο αποτελεί αντικείμενο παραποίησης και τα πειρατικά εμπορεύματα που δημεύτηκαν δυνάμει του παρόντος άρθρου, εάν δεν καταστραφούν, αποσύρονται από τα δίκτυα εμπορίας, υπό την προϋπόθεση ότι τα εμπορεύματα δεν είναι επικίνδυνα για την υγεία και την ασφάλεια των προσώπων.3. Επίσης, τα συμβαλλόμενα μέρη εξασφαλίζουν ότι η δήμευση και καταστροφή που γίνεται δυνάμει του παρόντος άρθρου πραγματοποιείται χωρίς κανενός είδους αποζημίωση του εναγομένου.4. Τα συμβαλλόμενα μέρη μπορούν να προβλέπουν ότι οι δικαστικές αρχές τους έχουν την εξουσία να διατάσσουν τη δήμευση περιουσιακών στοιχείων αξίας αντίστοιχης με εκείνη των περιουσιακών στοιχείων που προέρχονται από ή έχουν αποκτηθεί με άμεσο ή έμμεσο τρόπο από την παράνομη δραστηριότητα.Άρθρο 10.61Δικαιώματα τρίτωνΤα συμβαλλόμενα μέρη εξασφαλίζουν ότι παρέχεται η δέουσα προστασία και οι δέουσες εγγυήσεις σχετικά με τα δικαιώματα τρίτων.Υποτμήμα ΓΑξιοπιστία των παρόχων υπηρεσιών μέσω διαδικτύουΆρθρο 10.62Ευθύνη των παρόχων υπηρεσιών μέσω διαδικτύου [72]Τα συμβαλλόμενα μέρη αναγνωρίζουν ότι οι υπηρεσίες διαμεσολαβητών είναι δυνατόν να χρησιμοποιηθούν από τρίτους για παράνομες δραστηριότητες. Με σκοπό να εξασφαλιστεί αφενός η ελεύθερη κυκλοφορία των υπηρεσιών πληροφόρησης και αφετέρου η εφαρμογή των δικαιωμάτων διανοητικής ιδιοκτησίας στο ψηφιακό περιβάλλον, τα συμβαλλόμενα μέρη προβλέπουν διατάξεις για τα μέτρα που καθορίζονται στα άρθρα 10.63 έως 10.66 σχετικά με τους ενδιάμεσους παρόχους υπηρεσιών εφόσον δεν εμπλέκονται κατά κανένα τρόπο στις πληροφορίες που μεταδίδονται.Άρθρο 10.63Ευθύνη των παρόχων υπηρεσιών μέσω διαδικτύου: "Απλή μετάδοση"1. Τα συμβαλλόμενα μέρη εξασφαλίζουν ότι, σε περίπτωση παροχής μιας υπηρεσίας της κοινωνίας της πληροφορίας η οποία συνίσταται στη μετάδοση πληροφοριών που παρέχει ο αποδέκτης της υπηρεσίας σε ένα δίκτυο επικοινωνιών ή στην παροχή πρόσβασης σε δίκτυο επικοινωνιών, δεν υφίσταται ευθύνη του παρόχου υπηρεσιών όσον αφορά τις μεταδιδόμενες πληροφορίες, υπό τον όρο ότι ο πάροχος:α) δεν αποτελεί την αφετηρία της μετάδοσης


text: των πληροφοριών·β) δεν επιλέγει τον αποδέκτη της μετάδοσης· καιγ) δεν επιλέγει και δεν τροποποιεί τις μεταδιδόμενες πληροφορίες.2. Οι δραστηριότητες μετάδοσης και παροχής πρόσβασης που αναφέρονται στην παράγραφο 1 περιλαμβάνουν την αυτόματη, ενδιάμεση και προσωρινή αποθήκευση των μεταδιδόμενων πληροφοριών, στο βαθμό που η αποθήκευση αυτή εξυπηρετεί αποκλειστικά την πραγματοποίηση της μετάδοσης στο δίκτυο επικοινωνιών και η διάρκειά της δεν υπερβαίνει το χρόνο που είναι ευλόγως απαραίτητος για τη μετάδοση.3. Το παρόν άρθρο δεν θίγει τη δυνατότητα, σύμφωνα με τα νομικά συστήματα των μερών, δικαστικής ή διοικητικής αρχής να απαιτήσει από τον πάροχο υπηρεσιών να προβεί στην παύση ή στην πρόληψη παράβασης.Άρθρο 10.64Ευθύνη των παρόχων υπηρεσιών μέσω διαδικτύου: "Αποθήκευση σε κρυφή μνήμη" (Caching)1. Τα συμβαλλόμενα μέρη διασφαλίζουν ότι, σε περίπτωση παροχής μιας υπηρεσίας της κοινωνίας της πληροφορίας, η οποία συνίσταται στη μετάδοση πληροφοριών που παρέχει ένας αποδέκτης υπηρεσίας σε ένα δίκτυο επικοινωνιών, δεν υφίσταται ευθύνη του παρόχου υπηρεσιών, όσον αφορά την αυτόματη, ενδιάμεση και προσωρινή αποθήκευση των πληροφοριών αυτών η οποία γίνεται με αποκλειστικό σκοπό να καταστεί αποτελεσματικότερη η μεταγενέστερη μετάδοση των πληροφοριών σε άλλους αποδέκτες της υπηρεσίας, κατόπιν αιτήματός τους, υπό τον όρο ότι ο πάροχος:α) δεν τροποποιεί τις πληροφορίες·β) τηρεί τους όρους πρόσβασης στις πληροφορίες·γ) τηρεί τους κανόνες που αφορούν την επικαιροποίηση των πληροφοριών, οι οποίοι καθορίζονται κατά ευρέως αναγνωρισμένο τρόπο και χρησιμοποιούνται από τον κλάδο·δ) δεν παρεμποδίζει τη νόμιμη χρήση της τεχνολογίας, η οποία αναγνωρίζεται ευρέως και χρησιμοποιείται από τον κλάδο, προκειμένου να αποκτήσει δεδομένα σχετικά με τη χρήση των πληροφοριών· καιε) ενεργεί άμεσα προκειμένου να αποσύρει τις πληροφορίες που αποθήκευσε ή να καταστήσει την πρόσβαση σε αυτές αδύνατη, μόλις αντιληφθεί ότι οι πληροφορίες έχουν αποσυρθεί από το σημείο του δικτύου στο οποίο βρίσκονταν αρχικά ή η πρόσβαση στις πληροφορίες κατέστη αδύνατη ή μια δικαστική ή διοικητική αρχή διέταξε την απόσυρση των πληροφοριών ή απαγόρευσε την πρόσβαση σε αυτές.2. Το παρόν άρθρο δεν θίγει τη δυνατότητα, σύμφωνα με τα νομικά συστήματα των μερών, δικαστικής ή διοικητικής αρχής να απαιτήσει από τον πάροχο υπηρεσιών να προβεί στην παύση ή στην πρόληψη παράβασης.Άρθρο 10.65Ευθύνη των παρόχων υπηρεσιών μέσω διαδικτύου: "Φιλοξενία" (Hosting)1. Τα συμβαλλόμενα μέρη εξασφαλίζουν ότι σε περίπτωση παροχής μιας υπηρεσίας της κοινωνίας της πληροφορίας η οποία συνίσταται στην αποθήκευση πληροφοριών παρεχομένων από έναν αποδέκτη υπηρεσίας, δεν υφίσταται ευθύνη του παρόχου υπηρεσιών για τις πληροφορίες που αποθηκεύονται κατόπιν αιτήματος του αποδέκτη της υπηρεσίας, υπό τον όρο ότι ο πάροχος:α) δεν γνωρίζει πραγματικά ότι πρόκειται για παράνομη δραστηριότητα ή πληροφορία και ότι, σε ό,τι αφορά αξιώσεις αποζημίωσης, δεν γνωρίζει τα γεγονότα ή τις περιστάσεις από τις οποίες προκύπτει η παράνομη δραστηριότητα ή πληροφορία· ήβ) μόλις αντιληφθεί τα προαναφερθέντα, αποσύρει αμέσως τις πληροφορίες ή καθιστά την πρόσβαση σε αυτές αδύνατη.2. Η παράγραφος 1 δεν εφαρμόζεται όταν ο αποδέκτης της υπηρεσίας ενεργεί υπό την εξουσία ή υπό τον έλεγχο του παρόχου υπηρεσιών.3. Το παρόν άρθρο δεν θίγει τη δυνατότητα δικαστικής ή διοικητικής αρχής, σύμφωνα με τα νομικά συστήματα των συμβαλλόμενων μερών, να απαιτήσει από τον πάροχο υπηρεσιών να προβεί στην παύση ή στην πρόληψη παράβασης, ούτε θίγει τη δυνατότητα των συμβαλλόμενων μερών να θεσπίζουν


text: διαδικασίες για την απόσυρση των πληροφοριών ή την απενεργοποίηση της πρόσβασης σε αυτές.Άρθρο 10.66Απουσία γενικής υποχρέωσης ελέγχου1. Τα συμβαλλόμενα μέρη δεν επιβάλλουν στους παρόχους υπηρεσιών, για την παροχή των υπηρεσιών που αναφέρονται στα άρθρα 10.63 έως 10.65, γενική υποχρέωση ελέγχου των πληροφοριών που μεταδίδουν ή αποθηκεύουν ούτε γενική υποχρέωση δραστηριοποίησης για την αναζήτηση γεγονότων ή περιστάσεων τα οποία να είναι ενδεικτικά των παράνομων δραστηριοτήτων.2. Τα συμβαλλόμενα μέρη μπορούν να ορίζουν διατάξεις σχετικά με την υποχρέωση των παρόχων υπηρεσιών της κοινωνίας της πληροφορίας να ενημερώνουν αμέσως τις αρμόδιες αρχές σχετικά με τις ενδεχόμενες παράνομες δραστηριότητες ή σχετικά με τις πληροφορίες που παρέχουν οι αποδέκτες των υπηρεσιών τους ή να παρέχουν στις αρμόδιες αρχές, κατόπιν αιτήματος των αρχών αυτών, πληροφορίες οι οποίες είναι δυνατόν να οδηγήσουν στον προσδιορισμό της ταυτότητας των αποδεκτών των υπηρεσιών τους με τους οποίους έχουν συμφωνίες αποθήκευσης.Υποτμήμα ΔΆλλες διατάξειςΆρθρο 10.67Συνοριακά μέτρα1. Τα συμβαλλόμενα μέρη εγκρίνουν, εκτός εάν προβλέπεται διαφορετικά από το παρόν τμήμα, διαδικασίες [73] οι οποίες παρέχουν τη δυνατότητα στον κάτοχο του δικαιώματος, ο οποίος έχει βάσιμους λόγους να υποπτεύεται ότι η εισαγωγή, η εξαγωγή, η επανεξαγωγή, η τελωνειακή διαμετακόμιση, η μεταφόρτωση, η υπαγωγή σε ελεύθερη ζώνη [74], η υπαγωγή σεκαθεστώς αναστολής [75] ή η υπαγωγή σε τελωνειακή ελεύθερη αποθήκη προϊόντων που παραβιάζουν δικαίωμα διανοητικής ιδιοκτησίας [76], να υποβάλλει γραπτή αίτηση στις αρμόδιες διοικητικές ή δικαστικές αρχές για την αναστολή εκ μέρους των τελωνειακών αρχών της θέσης σε ελεύθερη κυκλοφορία ή της κατάσχεσης των εν λόγω εμπορευμάτων.2. Τα συμβαλλόμενα μέρη προβλέπουν διατάξεις σύμφωνα με τι οποίες οι τελωνειακές αρχές, όταν κατά την εκτέλεση των καθηκόντων τους και πριν υποβληθεί αίτηση από κάτοχο δικαιώματος ή πριν ληφθεί η σχετική απόφαση έχουν βάσιμες υποψίες ότι ένα εμπόρευμα παραβιάζει δικαίωμα διανοητικής ιδιοκτησίας, να μπορούν να αναστείλουν τη θέση του εμπορεύματος σε ελεύθερη κυκλοφορία ή να το δεσμεύσουν προκειμένου να δώσουν τη δυνατότητα στον κάτοχο του δικαιώματος να υποβάλει αίτηση για τη λήψη μέτρων σύμφωνα με την παράγραφο 1.3. Τα δικαιώματα και οι υποχρεώσεις που διέπουν την εφαρμογή του τμήματος 4 του μέρους ΙΙΙ της συμφωνίας TRIPS σχετικά με τον εισαγωγέα, ισχύουν και για τον εξαγωγέα ή εάν κρίνεται αναγκαίο και για τον κάτοχο [77] των εμπορευμάτων.4. Η Κορέα θα εφαρμόσει πλήρως την υποχρέωση που απορρέει από τις παραγράφους 1 και 2 όσον αφορά το εδάφιο γ) περίπτωση i) και περίπτωση iii) της υποσημείωσης 76 σε διάστημα δύο ετών από τη θέση σε ισχύ της παρούσας συμφωνίας.Άρθρο 10.68Κώδικες δεοντολογίαςΤα συμβαλλόμενα μέρη ενθαρρύνουν:α) την κατάρτιση από εμπορικές ή επαγγελματικές ενώσεις ή φορείς κωδίκων δεοντολογίας, σκοπός των οποίων είναι να συμβάλλουν στην επιβολή των δικαιωμάτων διανοητικής ιδιοκτησίας, συνιστώντας ειδικότερα τη χρήση κωδικού στους οπτικούς δίσκους που θα επιτρέπει να προσδιορίζεται η προέλευση της κατασκευής τους· καιβ) την υποβολή στις αντίστοιχες αρμόδιες αρχές τους των σχεδίων κωδίκων δεοντολογίας και των τυχόν αξιολογήσεων της εφαρμογής των εν λόγω κωδίκων δεοντολογίας.Άρθρο 10.69Συνεργασία1. Τα συμβαλλόμενα μέρη συμφωνούν να συνεργάζονται με στόχο την υποστήριξη της εφαρμογής των δεσμεύσεων και των υποχρεώσεων που αναλαμβάνουν δυνάμει του παρόντος κεφαλαίου. Στους τομείς συνεργασίας περιλαμβάνονται, χωρίς να περιορίζονται σε αυτές, οι ακόλουθες


text: δραστηριότητες:α) η ανταλλαγή πληροφοριών σχετικά με το νομικό πλαίσιο που αφορά τα δικαιώματα διανοητικής ιδιοκτησίας και τους σχετικούς κανόνες προστασίας και επιβολής· η ανταλλαγή εμπειριών σχετικά με τη νομοθετική πρόοδο·β) η ανταλλαγή εμπειριών σχετικά με την επιβολή των δικαιωμάτων διανοητικής ιδιοκτησίας·γ) η ανταλλαγή εμπειριών σχετικά με την επιβολή σε κεντρικό και τοπικό επίπεδο από τις τελωνειακές, τις αστυνομικές, τις διοικητικές και τις δικαστικές αρχές· ο συντονισμός με σκοπό την πρόληψη των εξαγωγών εμπορευμάτων που αποτελούν προϊόν παραποίησης/απομίμησης, τόσο μεταξύ τους όσο και με άλλες χώρες·δ) η ανάπτυξη ικανοτήτων· καιε) η προώθηση και η διάδοση πληροφοριών σχετικά με τα δικαιώματα διανοητικής ιδιοκτησίας, μεταξύ άλλων, στους επιχειρηματικούς κύκλους και στην κοινωνία των πολιτών· η ευαισθητοποίηση των καταναλωτών και των κατόχων των δικαιωμάτων.2. Με την επιφύλαξη της παραγράφου 1 και συμπληρωματικά προς αυτήν, η Ευρωπαϊκή Ένωση και η Κορέα συμφωνούν να ξεκινήσουν και να καθιερώσουν αποτελεσματικό διάλογο σχετικά με τα θέματα της διανοητικής ιδιοκτησίας (διάλογος ΔΙ) με σκοπό την αντιμετώπιση ζητημάτων που συνδέονται με την προστασία και την επιβολή των δικαιωμάτων διανοητικής ιδιοκτησίας τα οποία καλύπτονται από το παρόν κεφάλαιο, καθώς και οποιουδήποτε άλλου σχετικού ζητήματος.ΚΕΦΑΛΑΙΟ ΕΝΔΕΚΑΑΝΤΑΓΩΝΙΣΜΟΣΤΜΗΜΑ AΑνταγωνισμόςΆρθρο 11.1Αρχές1. Τα συμβαλλόμενα μέρη αναγνωρίζουν τη σημασία του ελεύθερου και ανόθευτου ανταγωνισμού στις εμπορικές συναλλαγές τους. Τα συμβαλλόμενα μέρη αναλαμβάνουν να εφαρμόσουν τις αντίστοιχες νομοθεσίες τους περί ανταγωνισμού ώστε να μην επιτραπεί η κατάργηση ή η εξάλειψη των οφελών που προκύπτουν από τη διαδικασία απελευθέρωσης του εμπορίου όσον αφορά τα εμπορεύματα, τις υπηρεσίες και την εγκατάσταση εξαιτίας επιχειρηματικών πρακτικών ή συναλλαγών που βλάπτουν τον ανταγωνισμό.2. Τα συμβαλλόμενα μέρη διατηρούν στις επικράτειές τους συνολική νομοθεσία περί ανταγωνισμού, η οποία αντιμετωπίζει αποτελεσματικά περιοριστικές συμφωνίες, εναρμονισμένες πρακτικές [78] και καταχρήσεις δεσπόζουσας θέσης εκ μέρους ενός ή περισσότερων επιχειρήσεων, και η οποία παρέχει αποτελεσματικό έλεγχο των συγκεντρώσεων μεταξύ επιχειρήσεων.3. Τα συμβαλλόμενα μέρη συμφωνούν ότι οι ακόλουθες δραστηριότητες που περιορίζουν τον ανταγωνισμό δεν συνάδουν με την ορθή λειτουργία της παρούσας συμφωνίας στο βαθμό που μπορεί να επηρεάσουν τις μεταξύ τους εμπορικές συναλλαγές:α) συμφωνίες μεταξύ επιχειρήσεων, αποφάσεις ενώσεων επιχειρήσεων και εναρμονισμένες πρακτικές, οι οποίες έχουν ως αντικείμενό τους ή ως αποτέλεσμα την αποτροπή, τον περιορισμό ή τη στρέβλωση του ανταγωνισμού στο έδαφος είτε του ενός είτε του άλλου συμβαλλόμενου μέρους στο σύνολό του ή σε ουσιαστικό μέρος του·β) οποιαδήποτε καταχρηστική εκμετάλλευση, από μία ή περισσότερες επιχειρήσεις, της δεσπόζουσας θέσης στο έδαφος είτε του ενός είτε του άλλου συμβαλλόμενου μέρους στο σύνολό του ή σε ουσιαστικό μέρος του· ήγ) συγκεντρώσεις μεταξύ επιχειρήσεων, οι οποίες εμποδίζουν σε σημαντικό βαθμό τον αποτελεσματικό ανταγωνισμό, ιδίως ως αποτέλεσμα της δημιουργίας ή της ενίσχυσης μιας δεσπόζουσας θέσης στο έδαφος είτε του ενός είτε του άλλου συμβαλλόμενου μέρους στο σύνολό του ή σε ουσιαστικό μέρος του.Άρθρο 11.2ΟρισμοίΓια τους σκοπούς του παρόντος τμήματος ως νομοθεσία περί ανταγωνισμού νοείται:α) για την Ευρωπαϊκή Ένωση τα άρθρα 101, 102 και 106 της συνθήκης για τη λειτουργία της Ευρωπαϊκής Ένωσης, ο κανονισμός (ΕΚ) αριθ. 139/2004 του Συμβουλίου σχετικά με τον έλεγχο των συγκεντρώσεων μεταξύ επιχειρήσεων, καθώς και οι κανονισμοί εφαρμογής τους και οι τροποποιήσεις τους·β) για την Κορέα ο κανονισμός για τα μονοπώλια